text:
मायानन्द मिश्रक हिनक जन्म १७ अगस्त १९३४ ई. केँ सुपौल जिलाक बनैनियाँ गाममे भेलनि। तत्कालीन बनैनियाँ कोसीक प्रकोपसँ उजड़ि गेल। फलतः हिनक आरम्भिक शिक्षा अपन मामा स्व. रामकृष्ण झा “किसुन” क सान्निध्यमे सुपौलसँ भेलनि। उच्च शिक्षाक हेतु ई दरभंगा चलि गेलाह आऽ ओतएसँ बी.ए. कएल। पश्चात् बिहार विश्वविद्यालय मुजफ्फरपुरसँ हिन्दी एवं मैथिलीमे एम.ए. कएलनि। १९५६ ई. मे आकाशवाणी पटनामे मैथिली कार्यक्रमक लेल नियुक्त भेलाह। एहि अवधिमेमायानन्द बाबू १० गोट रेडियो नाटक लिखलनि जे अत्यन्त प्रशंसनीय रहल। १९६१ ई.मे ओऽ व्याख्याता, मैथिली विभाग, सहरसा कॉलेज सहरसा, पदपर नियुक्त कएल गेलाह, जतए ई विश्वविद्यालय आचार्य एवं मैथिली विभागाध्यक्षक पदकेँ सुशोभित कएल तथा एक सफल शिक्षकक रूपमे अगस्त १९९४ मे एही विभागसँ अवकाश ग्रहण कएलनि।
छात्रजीवनसँ हिनक सुकोमल गेय गीतक रचना-
“नभ आंगनमे पवनक रथपर कारी कारी बादरि आयल।
देखितहि धरणीक बिषम पियास, सजल-सजल भए गेल आकाश
बिजुरी केर कोमल कोरामे डुबइत सुरुज किरण अलसायल।
झिहरि-झिहरि सुनि गगनक गान, धरणि अधर पर मृदु मुसुकान
आकुल कोमल दूबरि दूभिक मनमे नव-नव आशा उमड़ल।”
मैथिली काव्य मंचक श्रोताक हृदयकेँ जीति चुकल छल। आचार्य रमानाथ झाक “कविता कुसुम” मे ई कविता स्थान पाबि विश्वविद्यालयक पाठ्यक्रममे अध्ययन-अध्यापनक हेतु स्वीकृत भेल। हिनक उद्घोषण-कला आऽ मंच-संचालन कौशलसँ मैथिलीक कोन मंच नहि लाभान्वित भेल होएत। तेँ हिनका मैथिली मंचक सम्राट कहल जाइत छल। १९६० ई.सँ २००० ई. धरि सफलतम मंच संचालन आऽ अपन चुम्बकीय वाणीसँ मैथिली जनमानसकेँ अपना दिस आकृष्ट कएलनि। भाषा आन्दोलनक सूत्रधारक रूपमे हिनक सहयोगकेँ मिथिला आऽ मैथिली सेहो सभदिन स्मरण राखत।
पहिने मायानन्द जी कविता लिखलन्हि,पछाति जा कय हिनक प्रतिभा आलोचनात्मक निबंध, उपन्यास आ’ कथामे सेहो प्रकट भेलन्हि। भाङ्क लोटा, आगि मोम आ’ पाथर आओर चन्द्र-बिन्दु- हिनकर कथा संग्रह सभ छन्हि। बिहाड़ि पात पाथर , मंत्र-पुत्र ,खोता आ’ चिडै आ’ सूर्यास्त हिनकर उपन्यास सभ अछि॥
दिशांतर हिनकर कविता संग्रह अछि। एकर अतिरिक्त सोने की नैय्या माटी के लोग, प्रथमं शैल पुत्री च,मंत्रपुत्र, पुरोहित आ’ स्त्री-धन हिनकर हिन्दीक कृति अछि। मंत्रपुत्र हिन्दी आ’ मैथिली दुनू भाषामे प्रकाशित भेल आ’ एकर मैथिली संस्करणक हेतु हिनका साहित्य अकादमी पुरस्कारसँ सम्मानित कएल गेलन्हि। श्री मायानन्द मिश्र प्रबोध सम्मानसँ सेहो पुरस्कृत छथि। पहिने मायानन्द जी कोमल पदावलीक रचना करैत छलाह , पाछाँ जा’ कय प्रयोगवादी कविता सभ सेहो रचलन्हि।
माया बाबूक पहिल रचना १९५१ मे प्रकाशित “भांगक लोटा” व्यंग्यात्मक कथासंग्रह छलनि जे मैथिली पाठक वर्गकेँ एकत्रित कएलक आऽ हिनका ख्याति देलक। आधुनिक मैथिली साहित्यमे आलोचनात्मक यथार्थवाद हिनक रचनामे पाओल जाइत अछि। “आगि मोम आऽ पाथर” (१९६०) एवं “चन्द्रबिन्दु” (१९८३) एहि शृंखलाक महत्वपूर्ण उपलब्धि थिक। मैथिली साहित्यमे हिनक प्रादुर्भाव कविक रूपमे भेल छलनि जकर परिणति “दिशान्तर” (१९६०) ओ “अवान्तर” (१९८८) एहि दू काव्यसंग्रहमे भेल। प्रयोगवादी कविक रूपमे सेहो हिनका रेखांकित कएल जाइत अछि। मायानन्द बाबोक पहिल उपन्यास “बिहाड़ि पात आऽ पाथर” (१९६०) वैवाहिक समस्यापर लिखल गेल। ओतहि “खोता आऽ चिड़ै” मे समाजक दलित-पीड़ित, उपेक्षित वर्गमे सुनगैत चेतनाकेँ रेखांकित कएल गेल अछि। “मंत्रपुत्र” (१९८६) मे हिनक ऐतिहसिक चिन्तन तथा युग-सत्यक मौलिक उपस्थापन झलकैत अछि। “सूर्यास्त” (२००४) हिनक मानवीय जीवनक अगाध अनुभवक प्रतिफलन अछि। गम्भीर निबन्ध संग्रहक रूपमे “अकथ कथा” (२००४) एवं “भारतीय परम्पराक भूमिका” (२००५) हिनक साहित्य कृतिक विविधताकेँ प्रदर्शित करैत छनि।
“माटी के लोग सोने की नैया”(१९६७) हिन्दीमे हिनक पहिल उपन्यास अछि जे कोसीक मल्लाहक जीवन संघर्षकेँ उजागर करैत अछि। एकर अतिरिक्त हिन्दीमे मायाबाबूक ऐतिहासिक उपन्यासक शृंखला महत्वपूर्ण अछि- “प्रथमं शैलपुत्री च” (१९९०), मंत्रपुत्र (१९९०), पुरोहित (१९९९) आऽ “स्त्रीधन” (२००७) प्राचीन भारतीय सभ्यताक गाथा थिक।
माया बाबूकेँ तीन पुत्र छनि आऽ ओऽ धर्मपत्नी श्रीमति मणि देवीक संग विद्यापति नगर, सहरसामे बसल छथि।
साहित्य अकादमी, दिल्ली आऽ चेतना समिति, पटना केर ३० जुलाई २००६ केर “मीट द ऑथर” पाम्फलेटसँ अंग्रेजीसँ मैथिलीमे अनुदित


c: text/html

text: पटना । मौर्य टीवी क उद्घाटन समारोह क मंच स फिल्म अभिनेत्री कैटरीना कैफ कहलथि- का हाल बा पटना.. हुनकर एहि अंदाज पर एसके मेमोरियल हॉल ताली स गूंज उठल। हुनकर एहि अंदाजक सम्मान मे बच्चू यादवक बिहार पाछु छुटल आ हीरामन क बिहार अपन-अपन सीट स उठि बिहार मे बदलल माहौलक गवाही देलक। बिहारी स भेटल एहि सम्मान स गदगद कैटरीना कहलथि जे हम पहिल बेर पटना एलहुं अछि। हमरा एहि ठामक सड़क काफी नीक लागल। मुदा एहि ठामक लोक त जबाव नहि। एहि मौका पर मुख्यमंत्री नीतीश कुमार कहला जे बिहार क विरासत समृद्ध अछि। हम बिहार क हेरायल गरिमा लौटा कए रहब। ओ मौर्य टीवी कए शुभकामना दैत कहला जे आब लोक अपन भाषा आ बोली मे कार्यक्रम देखताह। ओ कहलथि प्रकाश झाक अपहरण जेकां बिहार मे अपहरण सेहो पिछला गप भ गेल। आब त नीक राजनीतिक समय अछि। आ हमरो राजनीतिक इंतजार अछि। देखबाक अछि जे ओहि मे लोकसभा क राजनीति अछि या विधानसभा क। कुमार चुटकी लैत कहला जे एहि महफिल मे हुनकर की काज। प्रदेश मे चुनाव क मौसम अछि। दर्शक कैटरीना आ कैलाश कए सुनबा लेल आतुर छथि। बेसी समय मंच पर रहि हम लोक कए नहि तमसायब हमर वोट कम भ जाएत। समारोह ेमे अर्जुन रामपाल, मनोज वाजपेयी, मनोज तिवारी आ रवि किशन सेहो छलाह।

robotstxt: allowed

filter: keep


text:
एहि बेर कहि सकय छी मुख्य मुकाबला बीजेपी-जेडीयू गठबंधन आओर आरजेडी-एलजेपी गठबंधन के बीच अछि. ओना कांग्रेस सेहो एहि बेर सभ सीट पर अपन उम्मीदवार ठाड़ करि रहल अछि. मुदा कांग्रेस के खास असर नहि रहत.
नवका- पुरनका लेख सर्च करु...
बिहार चुनाव अधिसूचना सोमवार के...
बिहार मे होए वाला विधानसभा चुनाव के पहिल चरण के लेल सोमदिन 27 सितंबर के अधिसूचना जारी करि देल जाएत. कहि सकय छी जे राज्यपाल के अधिसूचना के संग चुनावक विधिवत शुरूआत भ जाएत. राज्य मे 243 सीट के लेल छह चरण मे मतदान होए के अछि.
बिहार मे वोटिंग 21 अक्तूबर के शुरू होएत आओर 20 नवंबर के आखिरी छठम चरण के वोट पड़त. एहि चुनाव मे बिहारक करीब साढ़े पांच करोड़ वोटर अपन मताधिकार के इस्तेमाल करताह. मतगणना 24 नवबंर के होएत. एहि लेल चुनाव आयोगक तैयारी पूरा अछि.
पहिल चरण मे 47 सीट के लेल 21 अक्तूबर के वोट डालल जाएत. दोसर चरण मे 45 सीट के लेल 24 अक्तूबर...तेसर मे 28 अक्तूबर के 48 सीट लेल जखन कि एक नवंबर के चारिम चरण मे 42 सीट...9 नवंबर के 25 सीट आओर 20 नवंबर के 26 सीट पर वोट पड़त.
एहि बेर कहि सकय छी मुख्य मुकाबला बीजेपी-जेडीयू गठबंधन आओर आरजेडी-एलजेपी गठबंधन के बीच अछि. ओना कांग्रेस सेहो एहि बेर सभ सीट पर अपन उम्मीदवार ठाड़ करि रहल अछि. मुदा कांग्रेस के खास असर नहि रहत.
एहि बेर कहि सकय छी मुख्य मुकाबला बीजेपी-जेडीयू गठबंधन आओर आरजेडी-एलजेपी गठबंधन के बीच अछि. ओना कांग्रेस सेहो एहि बेर सभ सीट पर अपन उम्मीदवार ठाड़ करि रहल अछि. मुदा कांग्रेस के खास असर नहि रहत.
कांग्रेस एहि बेर बस अपन जनाधार बढ़ाबय लेल उतरि रहल अछि. कांग्रेस के लक्ष्य अगिला चुनाल अछि. ओना राहुल गांधी आओर दोसर केंद्रीय नेता सभ के बिहार दौरा के कारण पार्टीक चुनाव अभियान रोमांचक रहत.
एहि बेरक चुनाव मे मुख्यमंत्री पद के दूनु उम्मीदवार नीतीश कुमार आओर लालू प्रसाद यादव जी ठाड़ नहि भ रहल छथिन्ह. दूनु अपन बेसि समय चुनाव प्रचार पर देताह. जे जीतताह हुनकर सहयोगी पार्टी के नेता उप मुख्यमंत्री बनताह.
सदस्यता लें टिप्पणियाँ भेजें (Atom)


text:
समदिया
पटना। मुख्य मंत्री नीतीश कुमार 11 सितम्बर केँ पटना- नेपाल बस सेवा क शुभारंभ करताह। परिवहन सचिव संजय कुमार अग्रवाल जनौलनि जे परिवहन विभाग तत्काल बोध गया से काठमांडू आ पटना से जनकपुर क बीच बस सेवा शुरू करत। दुनू रूट में आठ बस क परिचालन होयत।
विदेश मंत्रालय पीपीपी मोड पर बिहार ओ नेपाल मध्य बस सेवा शुरू करबाक अनुमति देलक अछि। बस सब केँ परमिट भेट गेलैक अछि। चारि बस पटना – जनकपुर आओर चारि बस बोधगया- काठमांडू बीच चलत। बस मे चालीस गोट ए सी सीट रहतैक। पटना- जनकपुर क बस भाया मुजफ्फरपुर, भिठा मोड़, सीतामढ़ी जनकपुर जायत। बोधगया- काठमांडू के बस भाया गया, पटना, हाजीपुर, मुजफ्फरपुर, मोतिहारी, रक्सौल, वीरगंज काठमांडू जायत। बोधगया सँ काठमांडू के किराया 1250 टाका आ पटना – जनकपुर क किराया 275 आ पटना- काठमांडू क किराया 1015 टाका निर्धारित कयल गेल अछि। परिवहन सचिव श्री संजय अग्रवाल जनौलनि जे बोधगया- काठमांडू दू बस आ पटना- जनकपुर तीन बस चलाओल जायत।
पटना सँ 3.15 बजे जनकपुर लेल बस खुजत जे राति 11 बजे जनकपुर पहुँचत। अन्य दू बस भिन्सर 4.10 आ राति 9.05 बजे खुजत। जनकपुर सँ भिन्सर 7.05 बजे प्रस्थान कय 2.15 में बस पटना पहुंचत। भिन्सर 9.00 आ राति 8 बजे दू बस पटना लेल चलत। बोधगया सँ भिन्सर 10 बजे प्रस्थान कय बस दोसर दिन 7 बजे काठमांडू पहुँचत। काठमांडू सँ राति 8 बजे खुजै बाली बस दोसर दिन साँझ 4.30 बजे बोधगया पहुँचत।
निर्धारित किराया
———
बोधगया- काठमांडू -१२५०/
पटना- जनकपुर- २७५/
पटना- काठमांडू-१०१५/


text:
भागलपुर। बिहार मे पर्यटन एकटा नव क्षेत्र विकसित भ रहल अछि। ग्लोबल वार्मिंक क कारण जतए भारतक आन पक्षी विहार वीरान भ रहल अछि, ओतहि बिहार वीरान पड़ल पक्षी विहार मे प्रवासी पक्षी क कई टा विलुप्त प्रजाति क दर्शन स पक्षी वैज्ञानिक आह्लादित छथि। बिहार पर्यटन विभाग एहि मौका कए फायदा उठेबा मे लागि गेल अछि। विभाग कहब अछि जे उत्तर बिहार कए प्रमुख जल क्षेत्र कए संरक्षित कए ओहि ठाम पर्यटन क अवसर बढ़ेबा योजना तैयार कएल जा रहल अछि। ओ दिन दूर नहि, जखन एहि प्रवासी पक्षी कए देखबा लेल देश-विदेश स लोक बिहार आउत। मालूम हुए जे, पड़ोस क कटिहार जिला मे गोगाविल पक्षी विहार अछि। एकरा फेर स संरक्षित करबा लेल विभागीय प्रयास शुरू भ गेल अछि। पूर्णिया वन अंचल क फोरेस्ट कन्जरवेटर यूएस झा कहलथि जे गोगाविल पक्षी विहार आ कजरा धार कए संरक्षित करबा लेल सरकार कए पत्र पठाउल जा रहल अछि। जानकारी हुए जे कटिहार क गोगाबील पक्षी विहार कए बिहार सरकार वन्य प्राणी अधिनियम-1972 क तहत 1990 मे पक्षी विहार क रूप मे प्रतिबंधित क्षेत्र घोषित केने छल, मुदा 2000 मे केंद्र सरकार द्वारा अधिनियम मे संशोधन करि देबा स ओकर प्रतिबंधित क्षेत्र क दर्जा छिना गेल आ ओ निजी स्वामित्व मे चलि गेल।
दोसर दिस, बिहार-झारखंड क 14 अधिसूचित जलक्षेत्र मे सर्वेक्षण आ अध्ययन क काज इंडियन बर्ड कंजरवेशन नेटवर्क द्वारा शुरू करि देल गेल अछि। एहि दौरान एहि क्षेत्र मे पहिल बेर दुर्लभ प्रवासी पक्षी ‘पलाश फिश ईगलÓ सेहो देखल गेल। संग संकटग्रस्त पक्षी क चारिटा प्रजाति सेहो एहि ठाम पाएल गेल।
‘इम्पारटेंट बर्ड एरियास इन इंडियन प्राइरिटी साइट्स फॉर कंजरवेशनÓ पुस्तक मे बिहार-झारखंड मे पक्षी क 300 टा प्रजाति चिह्नित कएल गेल अछि। एहि म स 200 टा प्रजाति भागलपुर आ आसपास क जलक्षेत्र मे विचरण करैत अछि। कुल 131 टा प्रजाति संकटग्रस्त अछि, जखनि कि 23 टा प्रजाति विलुप्त हेबाक कगार पर अछि। इंडियन बर्ड कंजरवेशन नेटवर्क आ वेटलैंड इंटरनेशनल क बिहार-झारखंड को-आर्डिनेटर अरविंद मिश्रा कहलथि जे बर्ड सेंचुरी आ वेटलैंड एरियाज मे पक्षी क सर्वे आ गणना क काज शुरू करि देल गेल अछि। ओ कहलथि जे पहिने चरण मे गोगाविल आ कजरा धार क सर्वे कएल गेल अछि। 88 टा हेक्टेयर मे फैलल गोगाबील समूह क मुजबरबील, बघारबील झील आ बलदिया चौर मे हजार स बेसी पक्षी जलक्रीड़ा करैत पाएल गेल। गोगाविल मे अखनि धरि 75 टा प्रजाति देखल गेल अछि, जाहि मे 31 टा प्रवासी प्रजाति क पक्षी शामिल अछि। ओ कहलथि जे गोगाविल में पहिल बेर पलाश फिश ईगल कए सेहो देखल गेल। एकर अलावा एशियन ओपन बिल, व्हाइट आइबिस, नादर्न लैपविंग, ललमुनिया, घोंघिल, सफेद बाज, ओपन बिल स्टाक, ग्लासी आइबिज, शावेलर, गडवाल, कूट, लालसर, पीनटेल, गल, टर्न, खंजन, स्नाईक आ चहा आदि पक्षी कए कलरव करै देखल गेल। अंग क्षेत्र मे विलुप्तप्राय गरूड़ पक्षी सेहो निवास करि वंश बढ़ा रहल अछि। ओ कहलथि जे बेगूसराय क कांवर झील, दरभंगा क कुश्वेश्वरस्थान झील, बेतिया क सरैयामान झील, विक्रमशिला गंगेटिक डालफिन अभयारण्य, आयूषी इको पार्क क सेहो क्रमानुसार सर्वे क काज एहि माह क अंत तक पूरा करि लेल जाएत। बिहार-झारखंड क्षेत्र क एहि अध्ययन मे मंदार नेचर क्लब क सदस्य क संग पटना, दरभंगा क शोधकर्ता, प्रोफेसर आ पक्षी प्रेमी क अलावा वन विभाग क पदाधिकारी शामिल हेताह। ओ कहलथि जे सर्वे आ गणना क काज पूरा हेबाक बाद अंतत: निष्कर्ष निकालल जाएएत, मुदा एतबा त तय अछि जे एहि क्षेत्र क आबोहवा प्रवासी पक्षी कए भा गेल अछि। संगे इ सेहो सुखद संकेत अछि जे क्षेत्र क ईको सिस्टम ज्यादा बिगड़ल नहि अछि।


text:
बिहारक राजधानी पटना स्थित नालंदा खुला विश्वविद्यालय (एनओयू) कें जमीन नहि मिलल त’ एकर मान्यता खतरा मे पड़ि सकैत अछि। जखन शुरुआत मे सरकार दस एकड़ जमीन एलॉट केने छल, मुदा अखन राज्य सरकार अतिरिक्त जमीन देबय सं इनकार क’ देने अछि। अहि संबंध मे विश्वविद्यालय कें एकटा पत्र प्राप्त भेल अछि। राज्य सरकारक इनकार कें बाद एनओयू केर मान्यता खतरा मे पड़ि सकैत अछि। अखन पत्रचार जारी अछि।
ज्ञात होय जे कोनो भी दूर शिक्षा संस्थानक लेल 40 एकड़ मे निर्माण भेनाइ जरूरी होयत अछि। नालंदा खुला विश्वविद्यालय द्वारा अतिरिक्त 30 एकड़ केर जमीनक मांग जखन कयल गेल त’ आब शिक्षा विभाग विवि प्रशासन कें पत्र लिखि क’ कहने अछि जे प्रावधानक अनुरूप 10 एकड़ सं बेसी जमीनक आवंटन नहि भ’ सकेत अछि। विभाग अपन पत्र मे बिहार स्टेट प्राइवेट यूनिवर्सिटीज एक्ट 2013 कें हवाला दैत कहलक जे अहि प्रावधानक अनुरूप जमीनक आवंटन कयल गेल अछि।
विवि प्रशासन अहिपर आपत्ति जातोलाक कियाक जाहि एक्टक हवाला शिक्षा विभाग द्वारा देल गेल अछि, ओ खालि प्राइवेट विश्वविद्यालय कें लेल अछि। जखन नालंदा खुला विश्वविद्यालय कतौ सं प्राइवेट विश्वविद्यालय नहि अछि। ई बिहार सरकार द्वारा स्थापित विश्वविद्यालय अछि।
अहि संबंध मे नालंदा खुला विश्वविद्यालयक कुलसचिव डॉ. संजय कुमार बतओलनि जे पहिने सं जे 10 एकड़ जमीनक आवंटन कयल गेल अछि। अहिपर काम शुरू भ’ गेल अछि। सबसा पहिने प्रशासनिक भवन बनाओल जा रहल अछि। बहुत बेर विश्वविद्यालयक टीम साइट पर भ्रमण सेहो क’ चुकल अछि। ओ बतओलनि जे नालंदा खुला विश्वविद्यालयक स्थापना नालंदा खुला विवि एक्टक तहत 1987 मे भेल छल। अहिलेल ई कतौ सं प्राइवेट विश्वविद्यालय नहि अछि।
सवा लाख सं अधिक विद्यार्थी पढ़ैत छथि
राज्यक इकलौता नालंदा खुला विश्वविद्यालय असगर ऐहन विवि अछि, जाहिमे दूर शिक्षा कें माध्यम सं सवा लाख सं बेसी विद्यार्थी शामिल अछि। नालंदा खुला विश्वविद्यालयक स्थापना कें समय तय छल जे एकर स्थापना नालंदा जिला मे होयत, जकरा लेल प्रयास त’ सालों सं चैल रहल अछि। जखन, प्रयास जमीन पर किछू माष पहिने उतरल।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
मंगलवार, 10 जनवरी 2012
'' बचपन ''
हंसनाई वो खेल वो मुस्कान ,
रहेत छलहूँ एही जग सां दूर,
सबटा गम सां अनजान,
नै त कोनो दुःख छल नै छल कोनो सपना ,
भावुक नै होएत छलो के अछि आन के अपना ,
खेला में होइत छले कखनो हार,
कखनो त होइत छलय जीत ,
कखनो होइत छले झगरा झांटी,
कखनो गबेत छलो हम गीत ,
थोरबा छल लड़ाई थोरबा छल रंग ,
कतेक सुहावन छले सखी सहेली केर संग ,
वो गुड्डा गुड्रिया के कतेक नीक छल खेल ,
वो आम गाछी के अपन संगी सभ सां मेल ,
तखन कतेक करेत छलो माँ बाबु जी क हरान,
कतेक नीक छल हंसनाई आ वो मुस्कान ,
सदीखन रहेत छलो सभ गम सां अनजान .
[रूबी झा ]


text:
ई मात्र विडंबना कहु वा कोनो अभिशाप, जे राजनैतिक आजादी भेटलाक ६६ वर्ख बादो हम मिथिलाबासी अपन सोचकेँ जाति-पातिसँ
ऊपर नहि उठा पाबि रहल छी |
मात्र राजनैतिक आजादी ऐ कारणे जे राजनैतिक रूपसँ हम स्वतन्त्र छी परञ्च आर्थिक
रूपसँ हम एखनो पराधीन छी | आर्थिक पराधीनता |
अर्थात हम अपन इच्छानुसार खर्च नहि कए सकै छी, मने धनक अभाब | हमरो मोन होइए अपन बच्चाकेँ कॉन्वेंट
स्कूलमे पढ़ाबी मुदा नहि पढ़ा सकै छी, ई थिक आर्थिक पराधीनता | हमर मोन होइए नीक मकानमे रही मुदा नहि किन
सकैत छी, ई थिक आर्थिक
पराधीनता | हमर मोन होइए हमरो लग
मोटर साईकिल, कार हुए, हमरो कनियाँ-बच्चा नीक कपड़ा पहिरथि मुदा नहि,
ई थिक
आर्थिक पराधीनता |
स्वाधीनता कए ६६ वर्ख बादो आर्थिक पराधीनता किएक ?
की हमरा लग बिद्या कम अछि ?
की हम कोनो राजनेता नहि बनेलहुँ ?
की हम प्राकृतिक रूपेण उपेक्षित छी ?
उपरोक्त सभ बात गलती अछि | विद्यामे हम केकरोसँ कम नहि छी | राजनीतीकेँ
खेती अपने खेतमे होइए | प्राकृतिक कृपा
अपन धरती पर पूर्ण रूपेण अछि |
तखन किएक ? किएक हम
स्वाधीनता कए ६६ वर्ख बादो, आर्थिक पराधीनताक जीवन जिबैक लेल बेबस छी |
एखनो बच्चाकेँ चोकलेट नहि आनि हम कहैत
छीयै, दाँत खराप भए जेतौ | कमी चोकलेटमे नहि, कमी हमर जेबीमे
अछि |
आ ई आर्थिक पराधीनताक एक मात्र कारन
अछि, हम मिथिला बासिक सोचब
तरीका | आजुक युगमे जहिखन मनुख
चान-तारा पर अपन पएर राखि चूकल अछि,
हम मिथिलाबासी एखन धरि जाति-पातिकेँ
सोचिसँ ऊपर उठै हेतु तैयार नहि छी |
बाभन-सोलकन्हकेँ नामपर बिबाद |
अगरा-पिछराकेँ
नामपर बिबाद | ऊँच-नीचकेँ नामपर बिबाद |
कोनो काजकेँ लए कऽ
आगू बढ़ू, जेकरा नापशन्द भेल, जाति-पातिकेँ नामपर बखेड़ा ठार
कए दएत | आ ई कोनो अशिक्षित
नहि बहुत पढ़ल-लिखल वर्गोंसँ नहि दूर भए
रहल अछि | शिक्षित
माननीयव्यक्ति सभ चाहे कोनो जातिक हुअए,
अपन-अपन जाति कए झंडा लए कऽ आगू
आबि जाइत छथि |
यदि हम स्वयं व अपन मिथिला समाजकेँ
विकसित व विकासशील देखए चाहै छी तँ
जाति-पातिक झंझटसँ निकलि कए एक जुट
भए आगू बढ़य परत |
एक संगे चलैमे मतभेद स्वभाबिक छै आ ओकरा दूर केनाइ निदान्त आबश्यक छै | मुदा ओहि मतभेदमे
जातिकेँ बिचमे नहि आनि कए व्यक्तिगत आलोचना, समालोचना करबा चाही
|
की कोनो गोट सफल व्यक्तिकेँ ओकर जातिक
नामसँ जानल जाइ छैक ?
नै, तँ
सफलताक सीढ़ीपर चलै लेल जाति-पातिक सहारा किएक |
ई जाति-पातिक रस्ता किछु मुठी भरि राजनेताक चालि छन्हि | हुनकर बात मानी तँ हम सभ
अपन विकास छोरि जाति-पातिमे लड़ैत
रहि आ ओ दुस्त राज करैत हमरा सभकेँ
सोधैत रहत |
आलेख - जगदानन्द झा 'मनु'


text:
नन्दिता दास
नन्दिता दास एक भारतीय चलचित्र अभिनेत्री आ निर्मात्री सेहो छी। ओ ३० सँ बेसी चलचित्र जे दशसँ बेसी भाषामे अनुवाद कएल गेल अछि ओहिमे ओ काज केनए छल। हुनका हुनकर बढिया अभिनयक कारण चिन्हल जाइत अछि।[१] ओ सन् २०१० मे फिल्मफेयर पुरस्कार प्राप्त केनए छल ।
जीवनी[सम्पादन करी]
नन्दिताक जन्म नवम्बर ७, १९६९ मे भारतक नयाँ दिल्लीमे भेल छल। हुनकर पिता जतीन दास एक चित्रकार आ मूर्तिकार छल।
सन्दर्भ सामग्रीसभ[सम्पादन करी]
- ↑ "The Painter's Daughter", Outlook India, अन्तिम पहुँच ३० दिसम्बर २००९।
बाह्य जड़ीसभ[सम्पादन करी]
एहो सभ देखी[सम्पादन करी]
- सन् १९६९ मे जन्म
- भारतीय चलचित्र अभिनेत्रीसभ
- जीवित लोक
- हिन्दी चलचित्र अभिनेत्रीसभ
- मलयालम चलचित्र अभिनेत्रीसभ
- बङ्गाली चलचित्र अभिनेत्रीसभ
- मराठी चलचित्र अभिनेत्रीसभ
- तेलुगु चलचित्र अभिनेत्रीसभ
- गुजराती चलचित्र अभिनेत्रीसभ
- तमिल चलचित्र अभिनेत्रीसभ
- भारतीय महिला चलचित्र निर्देशकसभ
- फिल्मफेयर पुरस्कार विजेतासभ
- नन्दी पुरस्कार विजेतासभ
- कन्नड चलचित्र अभिनेत्रीसभ
- उर्दु चलचित्र अभिनेत्रीसभ
- दिल्ली विश्वविद्यालयक पूर्व विद्यार्थीसभ


text:
झंझारपुर, मधुबनी। २१ जनबरी, २०१६. मैथिली जिन्दाबाद!!
चलू शिव कोबरा के चालि हे, दोपटा ओढू भोला! अछि भरि नगर हकार हे, भल मानुस टोला!! – एहेन-एहेन कतेको रास गीति-रचनाक प्रस्तुतिक संग डा. विश्वेश्वर झा द्वारा कविश्वर चन्दा झा केर १८६म जयन्ति काल्हि २० जनबरी झंझारपुरक जनता महाविद्यालयक प्रांगण मे आयोजित समारोहक अध्यक्षता करैत संबोधन केलनि।
समारोहक आरम्भ कविश्वर चन्दा झा केर प्रतिमा पर फूला-माला अर्पण एवं दीप्ति प्रज्ज्वलनक संग कैल गेल। मैथिली रामायणक रचयिता कविश्वर चन्दा झा केर एहि १८६म जन्म जयन्ति दिवस पर आयोजित समारोह मे विभिन्न ठाम सँ आयल दर्जनों मैथिली भाषा-साहित्यक दिग्गज पुरोधा ओ स्वयंसेवी अभियानी लोकनि कविश्वर केर आजीवन योगदान – व्यक्तित्व ओ कृतित्व पर चर्चा कएलनि।
डा. खुशीलाल झा कहलैन जे मातृभाषा मायक दूध समान होइछ जेकर पोषण तत्त्व आजीवन काज लगैत अछि। एहि दूधक कर्ज केँ मनन करब सब मैथिलीभाषीक परम कर्तब्य थीक। डा. देवकान्त झा कविश्वर चन्दा झा केँ आदिकवि बाल्मीकि सँ तूलना करैत मैथिलीक बाल्मीकि कहिकय सम्मान देलनि। मैथिली भाषाक ताहि दिन मे ‘मिथिला भाषा’ सँ संबोधन होयबाक कारणे हुनक रामायण केर नाम ‘मिथिला भाषा रामायण’ राखल गेल ओ कहलैन। संगहि चन्दा झा रचित शिव नचारी ‘हे हर के करए आदर मोर…’ सस्वर पाठ करैत कविश्वर केँ श्रद्धाञ्जलि शब्द अर्पण सेहो डा. देवकान्त द्वारा कैल गेल।
साहित्यांगन केर कृतज्ञ मिथिला – झंझारपुर द्वारा आयोजित कार्यक्रम बुध दिन ललित नारायण जनता महाविद्यालय – झंझारपुर केर प्रांगण मे आयोजित कैल गेल छल। एहि अवसर पर आरो वक्ता लोकनि अपन-अपन संबोधन मे कविश्वर केर जीवन पर प्रकाश देने छलाह, ओ सब कहलैन जे चन्दा झा केर प्रयास केँ मैथिली ओ मिथिला लेल भागिरथी प्रयास कहब हुनका प्रति सत्य श्रद्धाञ्जलि होयत।
एहि कार्यक्रमक मुख्य अतिथि डा. जगदीश मिश्र दीप्ति प्रज्ज्वलन करैत कार्यक्रमक विधिवत् उद्घाटन कएने छलाह। हुनक अतिरिक्त आरो विशिष्ट उपस्थित स्रष्टा ओ अतिथि लोकनि मे साहित्य अकादमीक टैगोर सम्मान सँ पुरस्कृत मैथिली साहित्यकार जगदीश मंडल, प्रो. केदारनाथ मिश्र, डा. सतीरमण झा, डा. विश्वनाथ झा, आकाशवाणी दरभंगाक काशीनाथ झा, प्रख्यात उद्घोषक रामेश्वर ठाकुर, प्रो. भैरवेश्वर झा, प्रो. प्रीतम कुमार निषाद, पंजिकार पं. विभूतिनाथ झा, डा. बुचरू पासवान, साहित्य अकादमी सँ सम्मानित युवाकवि आनन्द मोहन झा सहित अन्य वक्ता लोकनि सेहो अपन – अपन विचार रखने छलाह।
कविश्वर चन्दा झा केर संग एक्कहि तिथि पर आरो विभिन्न मैथिली ज्योतिपुरुष स्रष्टा-साहित्यकार केँ एकत्रित रूप मे स्मरण करैत सबहक व्यक्तित्व-कृतित्व पर संछिप्त चर्चा कैल गेल – जेकरा एकटा अभिनव प्रयोग कहल जा सकैत अछि। आमतौर पर मैथिली-मिथिलाक कोनो कार्यक्रम मे केन्द्रित विषय सँ इतर कम्मे चर्चा कैल जेबाक एकटा परंपरा रहल अछि, लेकिन संयोजक मलयनाथ मंडनक एहि नव प्रयास प्रति सराहनाक शब्द सँ अभिभूत साहित्यकार लोकनि एहेन भावना व्यक्त केलनि। एहि समारोह मे धूमकेतु, कविशेखर बद्रीनाथ झा, कविवर सीताराम झा, साकेतानन्द, प्रभास कुमार चौधरी, लल्लन प्रसाद ठाकुर आदि केँ स्मृति मे आनल गेल छल।
आयोजक संस्था साहित्यांगन केर सहयोगी संतोष एवं सुमन जीक संग संस्थापक तथा कार्यक्रम संयोजक मलयनाथ मंडन सभा मे सहभागी मनीषि-विद्वत्-साहित्यसेवी एवं समाजसेवी लोकनि केँ स्वागत, धन्यवाद ज्ञापनक संग-संग आभार प्रकट कएलनि। एहि गरिमामय कार्यक्रमक संचालन आनन्द कुमार मिश्र द्वारा अत्यन्त कुशलतापूर्वक संपन्न कैल गेल। कार्यक्रमक अन्त हालहि स्वर्गीय साहित्यकार डा. राम मोहन झा, पंडित मन्त्रनाथ मिश्र एवं नाटककार गुणनाथ झा केँ एकत्रित रूप सँ श्रद्धाञ्जलि अर्पण करबाक निमित्ते सब कियो दुइ मिनटक लेल मौन धारण कएलनि।
कार्यक्रमक आयोजन पर प्रसन्नता व्यक्त करैत अजित आजाद मैथिली जिन्दाबाद केँ जानकारी करौलनि जे मधुबनी अपन इतिहास केँ फेर सँ दोहराबैत मैथिली भाषा ओ साहित्य हेतु उर्वरकता बढाबय लागल अछि, ई बहुत नीक संकेत थीक आर एहि सँ मिथिलाक मान-वर्धन तऽ हेब्बे करत, संगहि भारतवर्ष मे सेहो मैथिली ओ मिथिलाक झंडा एक बेर एहि मणीषिगणक धरती द्वारा फहरायत से विश्वास अछि।
मैथिली जिन्दाबाद केर तरफ सँ आयोजक-संयोजक व समस्त मधुबनीवासी स्रष्टा प्रति नमनक संग बधाई ज्ञापन कैल जा रहल अछि। मैथिलीक जिन्दाबाद, तखनहि मिथिलाक जिन्दाबाद!! जय मिथिला – जय जय मिथिला!!


text:
पटना। बिहार सरकार डीएम क अधिकार मे किछु कटौती करबाक फैसला लेलक अछि। विकास योजना क लेल आवंटन क अधिकार आब जिलाधिकारी क बजाय सब जिला मे इंजीनियरिंग सेल क जिम्मा रहत, जेकर गठन जल्द कैल जाएत।
पटना मे जिलाधिकारीक संग आयोजित बैठक मे मुख्यमंत्री नीतीश कुमार इ फैसला सुनेलथि। बैठक क बाद राज्य मंत्रिमंडल सचिवालय क सचिव अफजल अमानुल्लाह कहला जे बैठक मे सब जिला मे इंजीनियरिंग सेल खोलबाक फैसला लेल गेल अछि। एहि सेल क लग मे विकास योजना क आवंटन आ चयन क अधिकार रहत।
ओ कहला जे डीएम सबटा योजना क निगरानी करताह। नव गठित सेल ओहि विभाग क अधीन काज करत, जाहि मे इंजीनियर क टीम होएत।
एहि स पूर्व मुख्यमंत्री सबटा प्रमंडलीय आयुक्त आ जिलाधिकारी क संग राज्य मे चलि रहल विकास योजना आ कानून व्यवस्था सहित तमाम मुद्दा क समीक्षा केलथि। बैठक मे राज्य क मुख्य सचिव सहित तमाम वरिष्ठ अधिकारी मौजूद छलाह। विधायक फंड खत्म भेलाक बाद जिलाधिकारी सब पर जिलाक विकास क चिंता कए ल कए सवाल उठैत रहल अछि, एकरा देखैत इ फैसला लेल गेल अछि।


text:
— अरुण कुमार मिश्र।
स्वतंत्रता संग्राम मे मिथिलाक भूमिका।
१८५७ ई० के प्रथम स्वतंत्रता आन्दोलन ब्रिटिश साम्राज्य के जड़ि सँ हिला देने छल। एहि आन्दोलन सँ मिथिला समेत सम्पूर्ण भारतक लोक के ई विश्वास भ’ देल रहन्हि जे ब्रिटिश राजक सुर्य अस्ताचल दिस अग्रसर भ’ गेल अछि। बाबू कुंअर सिंह के गुरु मधुबनी स्थित मंगरौनी गामक शंकर दत्त छला जिनका गिरफ्तार करवाक लेल ब्रिटिश फौज मधुबनी सेेहो आयल छल।
बंग-विभाजनक आक्रोश मे १९०८ ई० मे खुदीराम बोस आ हुनक मित्र प्रफुल्लचंद्र चाकी द्वारा मुजफ्फरपुर बम कांडक रूप मे भेल जे सम्पूर्ण तिरहुत के संग संग सम्पूूर्ण भारतक जनमानस के झकझोरि क’ राखि देलक। ११ अगस्त १९०८ के खुदीराम बोस के फांसी द’ देल गेलैक। हुुनक फांसी के विरोध मे तीन दिन धरि विद्यालय आ कार्यालय बंद भेेल रहैक ।
१९१९ ई० के जलियावाला कांड सँ पुनः एक बेेर भारतीय जनमानसक संग मिथिलाक लोक के झकझोरि देलक, १९ अप्रैल के तेसर पहर ई खबरि पटना पहुंचल जाहि सँ सम्पूर्ण मिथिलाक लोक उत्तेजित भेला। बिहार प्रांतीय कांग्रेस समितिक बैसार १७ आ १८ अगस्त, १९१९ के लहेरियासराय मे भेलैक जाहिमे लगभग एक हजार लोक रहैथ ओहि मे सच्चिदानंद सिंह, राजेन्द्र प्रसाद , कृष्ण प्रकाश सिन्हा सनक दिग्गज नेेता आ स्वतंत्रता सेनानी सेहो छला। १९२० ई० मे नार्थ बुक जिला स्कूल दरभंगा आ वाटसन स्कूल मधुबनी मे सेहो आन्दोलनक प्रभाव देखल गेल ।
१९३० ई० भारतीय राष्ट्रीय आन्दोलक निर्णायक वर्ष मानल जाइत अछि। गांधी जीक दांडी यात्रा भारतीय जनमानस के एक सुत्र मे बान्हय मे सफल भेल। ‘नमक’ कानून भंग करवाक लेल दरभंगा जिला ( मधुबनी सहित ) श्री सत्य नारायण सिंहक नेतृत्व मे स्वयंसेवक सभ १७ अप्रील केे नमक कानून भंग करवाक लेल पिपरा विदा भेला। पिपरामे नित नमक बनाओल जाय लागल। मधुबनीक किशोरी लाल जे नमकक थोक व्यापारी छला , से दीप ( झंझारपुर ) के प्रबोध ना० झा आ श्री नंदन दास ( दीप ) की मदद सँ झंझारपुर स्टेशन के लगीच महादेव टिव्रेवाल के गोदाम मेनमक कानून के भंग केलन्हि आ आन्दोलनकारिक प्रेरणा स्रोत बनला।
१९३९ ई० मे द्वितीय विश्वयुद्धक बिगुल बजल आ लोकक मोन मे अंग्रेजी सत्ता के अवसानक आशा जागल। युद्ध प्रारम्भ होयब सँ राष्ट्रवादक धारा बदलि गेल। युद्ध नीतिक विरुद्ध मिथिला मे भारी रोष पसरि रहल छल। १९४० मे २६ जनवरी के धूम धाम से स्वतंत्रता दिवस मनाओल गेल।
दरभंगा जिला (मधुबनी सहित ) जतय ब्रजकिशोर प्रसाद , धरनीधर बाबू , हरिनाथ मिश्र ( कोइलख ) जानकी नंदन सिंह ( मधेपुर ) इत्यादि गांधीवादी सत्याग्रहक पक्ष मे छला मुदा अन्य बहुत रास क्रांतिकारी हिंसात्मक आन्दोलन के पक्ष छलैथ आ ओहि अनुरूप कारवाई सेहो करैथ। ११ अगस्त १९४२ के सचिवालय गोलीकांडक उपरान्त आन्दोलन हिंसात्मक भ’ गेलैक, जाहि मे मिथिला भूमिका आ सहभागिता उल्लेखनीय अछि।
१४ अगस्त १९४२ के मधुबनी आ पंडौल मे तार काटल गेलैक आ रेलक पटरी उखारि देल गेलैक। मधेपुर थाना पर आन्दोलनकारिक भीड़ आक्रमण क’ क्षति पहुंचेलक। रहिका रोड पर पुल तोड़ल गेलैक। रमौली आ अन्यान्य स्थान पर पुल तोड़ल गेल। १५ अगस्त १९४२ के मधुबनीक वकील कचहरी नहि गेेला। संध्याकाल समय थानाक साझा एकत्रित भीड़ पर पुलिस गोली चला देलक।
बेनीपट्टी रजिस्ट्री ऑफिस पर आन्दोलनकारिक भीड़ आक्रमण क’ झंडा फहरा देलक। डाकघर आ थाना पर आन्दोलनकारिक भीड़ झंडोत्तोलन केलन्हि। झंझारपुर थाने अन्तर्गत सड़क क्षतिग्रह क’ देल गेलैक। १४ सँ २० अगस्त १९४२ क मध्य उत्तेजित भीड़ कई थाने पर आक्रमण क’ देलक। मधेपुर , झंझारपुर , फुलपरास , मधवापुर , बेनीपट्टी , खजौली ,हरलाखी , लदनियां आ लौकही थाना पर आन्दोलनकारिक किछु दिन कब्जा रहलैक। स्थितिक गंभीरता के देखैैत दरभंगा मेडिकल कॉलेज आ मिथिला कॉलेज के छात्र पर धारा १४४ क अंतर्गत दू सप्ताहक सड़क पर चलवाक प्रतिबन्ध लगलैैक। स्कूल आ कोलेजक छात्रावासक पुलिस द्वारा तलासी लेेल गेलैैक। २० अगस्त के बिरोध दबेेवाक लेल अंग्रेज सैनिक दस्ताक दरभंगा आगमन भेलैक जकर संचालन सैलिसबरी क’ रहल छलाह। २१ अगस्त के दू गोट अतिरिक्त अंग्रेज सैनिक दस्ता दरभंगा आओल। जिला मजिस्ट्रेट श्री आर०एन० लिन्स ओहि दस्ताक संग मधुबनी पहुंचल। २२ अगस्त के श्री ए० जे० सेलिसबरी , जे क्रांतिक कट्टर बिरोधी छल, औपचारिक रूप स’ जिला मजिस्ट्रेट नियुक्त क’ देेल गेला। सेलिसबरी अपन अधिकतर समय बेेरहमी आ प्रति हिंसात्मक ढ़ंग सँ आन्दोलनक दमनमे मधुबनी मे बितोलन्हि।
मधुबनी जिलाक नरपतिनगर गामक सुपुत्र सूर्य नारायण सिंह अपनी अहम् भूमिका निभोलन्हि। १९४२ ई० क क्रान्तिक प्रारम्भ हेेवाक समय वा ओहि समयक देश के विभिन्न जेल मे बंद किछु देश भक्त जेल सँ निकलवाक लेल आ संकट काल मे आजादीक लड़ाई मे हाथ बंटेवाक लेल अनधर्य भ’ रहल छलैथ। ओहि उद्देश्यों सँ प्रेरित भ’ हजारीबाग जेल सँ ९ नवम्बर १९४२ दीयावातीक राति जय प्रकाश नारायण , रामानंद मिश्र , योगेन्द्र शुक्ल , गुलाब चन्द्र गुप्त एवं शालिग्राम सिंहक संग सूरज नारायण सिंह जेलक दीवार फांदि फरार भ’ गेलैथ। फरार भ’ ओ सब नेपालक तराई मे चलि गेला जतय सँ आन्दोलन के कार्यक्रमक नव दिशा देेल गेलैक।
जेल अधिकारी द्वारा गम्भीर प्रताड़ना देेल जेवाक बादो स्वतंत्रता सेनानीक संग उत्साहवर्द्धक वातावरण रहैैते छलैक। अत्यन्त शारीरिक कष्टक बादो राष्ट्रीय जागरण आ राष्ट्र्मुक्तिक ललकक अनुभव करैत पुनः दुना शक्तिक अनुभव करैत स्वतंत्रता सेनानी भारत माताक जयकारा आ बन्दे मातरम नारा सँ जेल परिसर के गुंजायमान रखैैत छलैथ। अत: मिथिलाक स्वतंत्रता संग्राममे महत्वपूर्ण योगदान छलैक। समस्त स्वतंत्रता सेनानी के कोटि कोटि नमन। अस्तु।


text:
‘रामचरितमानस मोती’ केर एहि धारावाहिक मे अपने सब पढ़लहुँ कोना सती पति द्वारा पत्नीरूप मे मौन-परित्यज्य भेलीह आ फेर कोना हुनक ओ शरीर केँ पति प्रति अद्भुत प्रेमक प्रदर्शन करैत पिता दक्ष केर कयल यज्ञक योगाग्नि मे भस्म कय देलीह। आगू देखूः
१. सती मरैत समय भगवान हरि सँ यैह वर माँगलथि जे हमरा आगू जन्म-जन्मान्तर तक शिवजीक चरण मे अनुराग रहय आ एहि कारण ओ हिमाचल केर घर जाकय पार्वतीक शरीर सँ जन्म लेलीह।
२. जहिया सँ उमाजी हिमाचलक घर जन्म लेलति तहिये सँ ओतय सब सिद्धि आर सम्पत्तिक अम्बार लागि गेल। मुनि लोकनि जहाँ-तहाँ सुन्दर आश्रम बना लेलनि आर हिमाचल सेहो हुनका लोकनि केँ उचित स्थान आ सम्मान देलनि। ओहि सुन्दर पर्वत पर बहुतो प्रकार के नव-नव वृक्ष सदिखन फूल ओ फल सँ युक्त भ’ गेल आर ओतय बहुतो प्रकारक मणि सभक खान सेहो प्रकट भ’ गेल। सब नदी मे पवित्र जल बहय लागल आर पक्षी, पशु, भ्रमर सबटा सुखी रहय लागल। सब जीव अपना स्वाभाविक शत्रुता छोड़ि देलक आ पर्वत पर सब परस्पर प्रेम करय लागल।
३. पार्वतीजी के घर आबि गेला सँ पर्वत एहेन शोभायमान होबय लागल मानू जेना रामभक्ति पाबिकय भक्त शोभायमान होइत अछि। पर्वतराज केर घर नित्य नव-नव मंगलोत्सव होइत अछि जेकर ब्रह्मादि लोकनि यशगान करैत छथि।
४. जखन नारदजी ई सब समाचार सुनलनि त ओ कौतुकता सँ हिमाचलक घर पहुँचलाह। पर्वतराज हुनकर बड़ा आदरपूर्वक चरण पखारिकय हुनका उत्तम आसन देलनि। फेर अपन स्त्री सहित मुनिक चरण मे सिर नमाकय आर चरणोदक केँ चारूकात घर मे छिड़काव करैत हिमाचल अपन सौभाग्यक खूब बखान कयलथि। पुनः ओ बेटी पार्वती केँ बजाकय मुनिक चरण मे राखि देलथि आर कहलथि, “हे मुनिवर! अपने त्रिकालज्ञ और सर्वज्ञ थिकहुँ, अहाँक सब तैर पहुँच अछि। तेँ अहाँ हृदय मे विचारिकय एहि कन्याक भाग्यक गुण-दोख कहू।
५. नारद मुनि हँसिकय रहस्ययुक्त कोमल वाणी सँ कहलखिन – अहाँक कन्या सब गुण केर खान छथि। ई स्वभाव सँ बहुते सुन्दर, सुशील और समझदार छथि। उमा, अम्बिका और भवानी हिनकर नाम थिकन्हि। कन्या सब सुलक्षण सँ सम्पन्न छथि, ई अपन पति केँ सदिखन प्रिय हेतीह। हिनकर सुहाग सदा अचल रहत आर एहि सँ हिनकर माता-पिता यश पेता। ई सम्पूर्ण जगत मे पूज्य हेतीह आर हिनकर सेवा कयला सँ किछुओ अप्राप्य नहि रहत। संसार मे स्त्रिगण समाज हिनकर नाम स्मरण कय केँ पतिव्रता रूपी तलवारक धार पर चढ़ि जेती। हे पर्वतराज! अहाँक कन्या सुलच्छनी छथि। आब हिनका मे जे दुइ-चार गोट अवगुण छन्हि सेहो सुनि लिअ। गुणहीन, मानहीन, माता-पिताविहीन, उदासीन, संशयहीन (लापरवाह), योगी, जटाधारी, निष्काम हृदय, नंगा और अमंगल वेषवला, एहेन पति हिनका भेटतनि। हिनकर हाथ मे एहने रेखा छन्हि।
६. नारद मुनिक वाणी सुनिकय आर ओकरा सत्य बुझिकय पति-पत्नी (हिमवान् और मैना) केँ बड दुःख भेलनि। मुदा पार्वतीजी केँ खूब खुशी भेटलनि। नारदजी सेहो ई रहस्य केँ नहि बुझि पेलाह कियैक तँ बाहर सँ सभक दशा एक्के जेकाँ देखाय देलक लेकिन भीतरी समझ भिन्न-भिन्न छल। साब सखी, पार्वती, पर्वतराज हिमवान् और मैना सभक शरीर पुलकित छल आर सभक आँखि मे नोर भरि गेल छल। देवर्षिक वचन असत्य नहि भ’ सकैत अछि, ई विचारिकय पार्वती ओहि समस्त वचन केँ हृदय मे धारण कय लेलीह।
७. पार्वती केँ शिवजीक चरणकमल मे सिनेह जागि गेलनि, धरि मोन मे सन्देह सेहो भेलनि जे ओ भेटता कोना। हुनकर भेटब कठिन अछि। अवसर ठीक नहि बुझि उमा एहि सब भाव केर छिपाव कयलीह, आर ओ अपन सखी सभक संग जाय बैसलीह।
८. देवर्षिक वाणी झूठ नहि होयत से विचारिकय हिमवान्, मैना और सब चतुर सखी लोकनि चिन्ता करय लगलीह। फेर हृदय मे धीरज राखि पर्वतराज पुछलखिन – हे नाथ! कहू जे आब कोन उपाय कयल जाय?
९. मुनीश्वर कहलखिन – हे हिमवान्! सुनू, विधाता जे किछु ललाट पर लिखि देलाह अछि ओकरा देवता, दानव, मनुष्य, नाग और मुनि कियो नहि मेटा सकैत अछि। तैयो हम एक उपाय अहाँ केँ बतबैत छी। जँ दैवक सहयोग भेटत त ओ सिद्ध भ’ सकैत अछि। उमा केँ वर तँ निःसन्देह ओहने भेटतनि जेहेन हम वर्णन कयलहुँ, मुदा हम वरक जे-जे दोष बतेलहुँ, हमरा हिसाब सँ ओ सब शिवजी मे छन्हि। जँ शिवजीक संग विवाह भ’ जाइन त दोषहु केँ लोक गुणहि समान कहत। जेना विष्णु भगवान शेषनागक शय्या पर सुतैत छथि, तैयो पण्डित लोक हुनका कोनो दोष नहि लगबैत छथि। सूर्य और अग्निदेव नीक-बेजा सब तरहक रस केर भक्षण करैत छथि, मुदा हुनका कियो बेजा नहि कहैत छन्हि। गंगाजी मे शुभ और अशुभ सब जल बहैत अछि, धरि कियो हुनका अपवित्र नहि कहैत छन्हि। सूर्य, अग्नि और गंगाजीक भाँति समर्थ केँ किछु दोष नहि लगैत अछि। जँ मूर्ख मनुष्य ज्ञान केर अभिमान सँ एहि तरहक होड़ करैत छथि त ओ कल्प भरि लेल नरक मे पड़ि गेल करैत छथि। भला कहूँ जीवो ईश्वर समान सर्वथा स्वतंत्र भ’ सकैत अछि की? गंगा जल सँ बनायल गेल मदिरा केँ कहियो जानि-बुझि संत सब पान नहि करता। मुदा वैह गंगाजी मे मिल गेलापर जेना पवित्र भ’ जाइत अछि, ईश्वर और जीव मे सेहो तहिना भेद अछि। शिवजी सहजहि समर्थ छथि, कियैक त ओ भगवान छथि, ताहि लेल एहि विवाह मे सब प्रकारे कल्याणहि होयत। परञ्च महादेवजीक आराधना बड़ा कठिन अछि, तैयो क्लेश (तप) कयला सँ ओ बहुत जल्दी भ’ जाइत छथि। जँ अहाँक कन्या तप करथि त त्रिपुरारि महादेवजी होनहार केँ मेटा सकैत छथि। यद्यपि संसार मे वर अनेक अछि मुदा हिनका लेल शिवजी केँ छोड़िकय दोसर वर नहि अछि। शिवजी वर देनिहार, शरणागत सभक दुःख केँ नाश करनिहार, कृपाक समुद्र आ सेवक सभक मोन केँ प्रसन्न करनिहार छथि। शिवजीक आराधना कएने बिना करोड़ों योग और जप कयलोपर वांछित फल नहि भेटैत छैक।
१०. एतेक कहिकय भगवानक स्मरण कय केँ नारदजी पार्वती केँ आशीर्वाद देलनि आ कहलनि – हे पर्वतराज! अहाँ सन्देहक त्याग करू, आब यैह कल्याण हेब्बे टा करत। एतेक कहिकय नारद मुनि ब्रह्मलोक चलि गेलाह।
११. आब आगू जे चरित्र भेल से सुनू। पति केँ एकान्त मे पाबि मैना बजलीह – हे नाथ! हम मुनि केर वचनका अर्थ नहि बुझलहुँ। जे बेटीक अनुकूल घर, वर आ कुल-खानदान उत्तम हुए तखनहि विवाह करब, नहि त बेटी चाहे कुमारिये रहि जाय, हम अयोग्य वरक संग ओकर विवाह नहि करय चाहब, कियैक त हे स्वामिन्! पार्वती हमरा प्राणक समान प्रिय छथि। यदि पार्वतीक योग्य वर नहि भेटता त सब लोक कहत जे पर्वत स्वभावहि सँ जड़ (मूर्ख) होइत अछि। हे स्वामी! ई सब बात विचारियेकय विवाह करब जाहि सँ फेर पाछाँ हृदय मे सन्ताप नहि हो।
१२. एतेक कहिकय मैना पतिक चरणपर मस्तक राखि देलीह। तखन हिमवान् हुनका प्रेमपूर्वक कहलथि – चाहे चन्द्रमा मे अग्नि प्रकट भ’ जाय लेकिन नारदजीक वचन झूठ नहि भ’ सकैत अछि। हे प्रिये! सबटा सोच-विचार केँ छोड़िकय श्री भगवान केर स्मरण करू, जे पार्वतीक रचा कयलनि अछि वैह कल्याणो करता। आब जँ अहाँक बेटी पर प्रेम अछि त जाय केँ ओकरा ई शिक्षा दियौक जे ओ एहेन तप करय जाहि सँ शिवजी ओकरा भेटि जाइथ। नारदजीक वचन रहस्य सँ युक्त और सकारण अछि आर शिवजी समस्त सुन्दर गुणक भण्डार छथि। एना विचारिकय अहाँ मिथ्या सन्देह केँ छोड़ू। शिवजी सब तरहें निष्कलंक छथि।
१३. पतिक वचन सुनि मोन मे प्रसन्न होइत मैना उठिकय तुरंत पार्वती लग गेलीह। पार्वती केँ देखिकय हुनकर आँखि मे नोर भरि गेलनि। हुनका स्नेहक संग अपन कोरा मे बैसा लेलीह। फेर बेर-बेर हुनका हृदय सँ लगबय लगलीह। प्रेम सँ मैनाक गला भरि गेलनि, किछुओ कहल नहि जाइत छन्हि। जगज्जननी भवानीजी तऽ सर्वज्ञ ठहरली। माताक मनक दशा केँ देखिकय ओ हुनका सुख पहुँचाबयवला कोमल वाणी मे बजलीह – माँ! सुने, हम तोरा सुनबैत छी, हम एहेन सपना देखलहुँ अछि जे हमरा एकटा सुन्दर गौरवर्ण श्रेष्ठ ब्राह्मण एना उपदेश दय रहल छथि – हे पार्वती! नारदजी जे कहलनि अछि ओकरा सत्य बुझि अहाँ जाय केँ तपस्या करू। फेर ई बात अहाँक माता-पिता केँ सेहो नीक लगलनि अछि। तप सुख दयवला होइत छैक आ दुःख-दोष केँ नाश करयवला सेहो होइत छैक। तपहि केर बल सँ ब्रह्मा संसार केँ रचैत छथि और तपहि केर बल सँ विष्णु सारा जगत केर पालन करैत छथि। तप केर बल सँ मात्र शम्भु (रुद्र रूप सँ) जगत केर संहार करैत छथि और तपहि केर बल सँ शेषजी पृथ्वी केर भार धारण करैत छथि। हे भवानी! सारा सृष्टि तप केर आधार पर अछि। ई सब अपन मोन मे जानिकय अहाँ जाउ आ तप करू।
१४. ई सब बात सुनिकय माता केँ बड़ा भारी अचरज भेलनि आर ओ हिमवान् केँ बजाकय ओहि सपनाक बारे मे सुनौलनि।
१५. माता-पिता केँ बहुतो तरह सँ बुझाकय बड़ा हर्षक संग पार्वतीजी तप करय लेल चलि देलीह। प्रिय कुटुम्बी, पिता और माता सब व्याकुल भ’ उठलाह। किनको मुँह सँ कोनो शब्द तक नहि निकलि रहल छन्हि। तखन वेदशिरा मुनि आबिकय सबकेँ बुझेलनि आ कहलनि त पार्वतीजीक महिमा सुनिकय सभक मोनक प्रश्नक समाधान भेटि गेलनि।
१६. प्राणपति शिवजीक चरण केँ हृदय मे धारण कय केँ पार्वतीजी वन मे जाय तप करय लगलीह। पार्वतीजी केर अत्यन्त सुकुमार शरीर तपक योग्य नहि छलन्हि, तैयो पतिक चरण केँ स्मरण कय केँ ओ सब भोग केँ तेजि देलीह। स्वामीक चरण मे नित्य नया अनुराग उत्पन्न हुए लगलनि आर तप मे एहेन मोन लागि गेलनि जे शरीरक सब सुधि-बुधि बिसरा गेलनि। एक हजार वर्ष धरि ओ मूल आ फल खेलीह, फेर सौ वर्ष साग खाकय बितेलीह। किछु दिन जल और वायु केँ भोजन कयलीह आर फेर किछु दिन कठोर उपवास कयलीह, जे बेलक पात सुखाकय धरती पर खसि पड़ैत छल वैह खाकय तीन हजार वर्ष धरि रहि गेलीह। तेकर बाद ओ सुखायल पत्तो खायब छोड़ि देलीह, तहिये पार्वतीक नाम ‘अपर्णा’ भ’ गेलनि।
१७. तप सँ उमाक शरीर क्षीण देखिकय आकाश सँ गंभीर ब्रह्मवाणी भेल – हे पर्वतराजक कुमारी! सुनू, अहाँक मनोरथ सफल भेल। अहाँ आब सम्पूर्ण असह्य क्लेश (कठिन तपस्या) केँ छोड़ि दिअ। आब अहाँ केँ शिवजी भेटताह। हे भवानी! धीर, मुनि और ज्ञानी बहुत भेलथि लेकिन एतेक कठोर तपस्या कियो नहि कयलनि। आब अहाँ एहि श्रेष्ठ ब्रह्माक वाणी केँ सदा सत्य और निरंतर पवित्र जानिकय अपन हृदय मे धारण करू। जखन अहाँक पिताजी बजबय आबथि तखन सारा हठ छोड़िकय घर चलि जायब आर जखन अहाँ केँ सप्तर्षि भेटथि तखन एहि वाणी केँ ठीक बुझि जायब।
१८. एहि तरहें आकाश सँ कहल गेल ब्रह्माक वाणी केँ सुनिते देरी पार्वतीजी प्रसन्न भ’ गेलीह और हर्षक मारे हुनकर शरीर पुलकित भ’ गेलनि।
१९. याज्ञवल्क्यजी भरद्वाजजी सँ कहलथि – हम अहाँ केँ पार्वतीक सुन्दर चरित्र सुनेलहुँ, आब शिवजीक सुहाओन चरित्र सुनू। जहिया सँ सती अपन शरीर त्यागि देलथि तहिये सँ शिवजीक मन मे वैराग्य भ’ गेलनि। ओ सदा श्री रघुनाथजीक नाम जपय लगलाह आर जतय-ततय श्री रामचन्द्रजीक गुण सभक कथा सुनबय लगलाह। चिदानन्द, सुख के धाम, मोह, मद और काम सँ रहित शिवजी सम्पूर्ण लोक केँ आनंद देनिहार भगवान श्री हरि (श्री रामचन्द्रजी) केँ हृदय मे धारण कय भगवानक ध्यान मे मस्त होइत पृथ्वी पर विचरन करय लगलाह। ओ कतहु मुनि लोकनि केँ ज्ञानक उपदेश करथि आर कतहु श्री रामचन्द्रजीक गुण सभक वर्णन करथि। यद्यपि सुजान शिवजी निष्काम छथि, तैयो ओ भगवान अपन भक्त (सती) केर वियोगक दुःख सँ दुःखी छथि।
२०. एहि प्रकारे बहुतो समय बीति गेल। श्री रामचन्द्रजीक चरण मे नित नव प्रीति भ’ रहल अछि। शिवजीक कठोर नियम, अनन्य प्रेम और हुनकर हृदय मे भक्तिक अटल टेक केँ जखन श्री रामचन्द्रजी देखलनि तखन कृतज्ञ (उपकार मानयवला), कृपालु, रूप और शील केर भण्डार, महान् तेजपुंज भगवान श्री रामचन्द्रजी प्रकट भेलथि। ओ बहुतो तरहें शिवजी केर सराहना कयलनि आर कहलनि जे अहाँ बिना एहेन कठिन व्रत दोसर के निबाहि सकैत अछि। श्री रामचन्द्रजी ने बहुतो प्रकार सँ शिवजी केँ बुझेलनि आर पार्वतीजीक जन्म हेबाक कथा सेहो सुनेलनि। कृपानिधान श्री रामचन्द्रजी विस्तारपूर्वक पार्वतीजी केर अत्यन्त पवित्र तपस्याक वर्णन कयलथि।


text:
पुलिस केर मुताविक, हरिपुरकला तिनकोनमा जेसीबी नहर म' कैल्हि 250 सँ बेसी जानवरक क्षत-विक्षत शव दहाकेँ पहुंच गेल। ग्रामीण सभ ऐहिक सूचना पुलिस प्रशासन क' देलनि। पुलिस प्रशासन तत्काल घटनास्थल पर पहुंच स्थिति के जायजा लेलनि। एहि बीच भारी संख्या म' नहर पर पहुंचल ग्रामीण आक्रोशित भ' खूब हंगामा केलनि।
आक्रोशित भीड़ पुलिसक एक वाहन क' नहर म' उलटा देलनि। ग्रामीण सभक कहब अछि कि कैल्हि दुपहर एकाएक जानवरक क्षत-विक्षत शव दहाकेँ नहर आएब गेल। अस्थिर - अस्थिर ई संख्या 500 सँ बेसी भ' गेल। घटनास्थल पर पहुंचल मधेपुरा के अनुमंडल पदाधिकारी संजय कुमार निराला कहलनि कि मृत जानवर सभक शव अररिया वा वीरनगर क्षेत्र सँ दहाकेँ ऐता पहुंचल।
संजय कुमार कहलनि कि ई जांचक विषय अछि कि आखिर एतेक जानवरक शव नहर म' किएक डालल गेल? संजय कुमार कहलनि कि क्षेत्र म' तनाव बनल अछि, मुदा स्थिति नियंत्रण म' अछि। आगा ओ कहलनि कि जानवरक सभ शव क' ग्रामीण सभक मदैद सँ जमीन म' गाएर देल जायत, जाहिक प्रक्रिया शुरू भ' गेल अछि। एहि मामला केर छानबीन काएल जे रहल अछि।


text:
यद्ददाति विशिष्टेभ्यो यच्चाश्नाति दिने दिने।
तच्च वित्तमहं मन्ये शेषं कस्यापि रक्षति॥
जे विशिष्ट सत्पात्र केँ दान दैत अछि और जे किछु अपन भोजन-आच्छादनमे प्रतिदिन व्यवहृत करैत अछि, ओकरे हम ओहि व्यक्तिक वास्तविक धन या सम्पत्ति मानैत छी, अन्यथा शेष सम्पत्ति तँ केकरो आरक थीक, जेकर ओ मात्र रखवारि टा करैत अछि।
यद्ददाति यदश्नाति तदेव धनिनो धनम्।
अन्ये मृतस्य क्रीडन्ति दारैरपि धनैरपि॥
दान मे जे किछु दैत अछि आर जतबा टा केर ओ स्वयं उपभोग करैत अछि, वैह टा ओहि धनी व्यक्तिक अपन धन थीक। अन्यथा मैर गेलापरओहि व्यक्तिक स्त्री, धन आदि वस्तु सबसँ दोसरे लोक आनन्द मनबैत अछि अर्थात् मौज उड़बैत अछि। तात्पर्य यैह अछि जे सावधानीपूर्वक अपन धन-सम्पत्ति केँ दान आदि सत्कर्म मे व्यय करबाक चाही।
किं धनेन करिष्यन्ति देहिनोऽपि गतायुषः।
यद्वर्धयितुमिच्छन्तस्तच्छरीरमशाश्वतम्॥
जखन आयुक एक दिन अन्त निश्चित छैक तऽ फेर धन केँ बढाकय ओकरा रखबाक इच्छा करब मूर्खता तऽ छी, ओ धन व्यर्थे तऽ अछि, कियैक तँ जाहि शरीरक रक्षाक लेल धन बढेबाक उपक्रम कैल जाइत अछि – ओ शरीरे अस्थिर छैक, नश्वर छैक, तैँ धर्मक मात्र वृद्धि करबाक चाही, धनक नहि। धन द्वारा दान आदि करबा सँ धर्मक वृद्धि केर उपक्रम करबाक चाही, निरन्तर धन बढेला सँ कोनो लाभ नहि।
अशाश्वतानि गात्राणि विभवो नैव शाश्वतः।
नित्यं संनिहितो मृत्यु कर्तव्यो धर्मसंग्रहः॥
शरीरधारी केर शरीर नश्वर छैक और धन सेहो सदा साथ रहऽवाला नहि छैक; संगहि मृत्यु सेहो नजदीके माथहि पर बैसल छैक – एना बुझिकय प्रतिक्षण धर्मक संग्रह – धर्माचरण टा करबाक चाही; कियैक तँ कालक कोन ठीक कखन आबि जाय, तैँ अपन धन एवं समयक सदा सदुपयोग टा करबाक चाही।
यदि नाम न धर्माय न कामाय न कीर्तये।
यत् परित्यज्य गन्तव्यं तद्धनं किं न दीयते॥
जे धन धर्म, सुखभोग या यश – कोनो काजमे नहि आओत और जेकरा छोड़िकय एक दिन एतय सँ अवश्ये टा चलि जेबाक अछि, ओहि धन केँ दान आदि धर्म मे उपयोग कियैक नहि कैल जायत?
जीवन्ति जिवते यस्य विप्रा मित्राणि बान्धवाः।
जीवितं सफलं तस्य आत्मार्थे को न जीवति॥
जाहि व्यक्ति केर जीवन सँ ब्राह्मण, साधु-सन्त, मित्र, बन्धु-बान्धव आदि सब जिबैत अछि – जीवन धारण करैत अछि, वैह व्यक्तिक जीवन सार्थक छैक – सफल छैक; कियैक तऽ अपना लेल के नहि जिबैत अछि? पशु-पक्षी आदि क्षुद्र प्राणी सेहो जीवित रहिते अछि, तैँ स्वार्थी नहि बनिकय परोपकारी बनबाक चाही।
क्रिमयः किं न जीवन्ति भक्षयन्ति परस्परम्।
परलोकाविरोधेन यो जीवति स जीवति॥
कीड़ा-मकोड़ा सेहो एक-दोसराक भक्षण करिते कि जीवन धारण नहि करैछ? परन्तु ई जीवन प्रशंसनीय नहि अछि। परलोक लेल दान-धर्मपूर्वक जियल गेल जे जीवन अछि, वैह सच्चा जीवन थीक।
पशवोऽपि हि जीवन्ति केवलात्मोदरम्भरा:।
किं कायेन सुपुष्टेन बलिना चिरजीविनः॥
केवल अपन पेट केँ भरिकय पशु सेहो अपन जीवन धारण करित टा अछि। पुष्ट भऽ कय तथा बली बनि कयसेहो काफी लम्बा समय तक जिबैत अछि, धर्म नहि करैछ – एहेन निरर्थक जीवन सँ कोन लेना-देना! ओ तऽ पशुक समान टा जियब भेल।
ग्रासादर्धमपि ग्रासमर्थिभ्यः किं न दीयते।
इच्छानुरूपो विभवः कदा कस्य भविष्यति॥
अपन भोजनक ग्रास मे सँ सेहो आधा या चतुर्थ भाग आवश्यकतावाला या माँगयवाला केँ कियैक नहि दऽ देल जाइछ; कियैक तऽ इच्छानुसार धन तऽ कहियो केकरो प्राप्त होमयवाला नहि, अर्थात् एखन धरितक केकरो प्राप्त नहि भेलैक अछि आर नहिये आगू केकरो पास हेतैक। एना नहि सोचबाक चाही जे एतेक धन और आबि जायत तखन फेर हम दान-पुण्य करब। तैँ जतबे प्राप्त अछि, ओही मे संतोष करैत ओतबे सँ दान इत्यादि करैत सब धर्मक अभ्यास करबाक चाही।
शतेषु जायते शूरः सहस्रेषु च पण्डितः।
वक्ता शतसहस्रेषु दाता भवति वा न वा॥
शूरवीर व्यक्ति तँ सौ मे सँ खोजलोपर एकटा प्राप्त भऽ जायत, हजार मे खोजलापर एकटा विद्वान् व्यक्ति सेहो भेट जायत, एहि तरहें एक लाख मे सभापर नियन्त्रण करनिहार कोनो वक्ता सेहो प्राप्त भऽ जायत अछि, मुदा असली दाता खोजलोपर सेहो भेट जाय, ई निश्चयपूर्वक नहि कहल जा सकैछ, अर्थात् दानी व्यक्ति संसार मे सबसँ बेसी दुर्लभता सँ उपलब्ध होइछ।
न रणे विजयाच्छूरोऽध्ययनान्न च पण्डितः।
इन्द्रियाणां जये शूरो धर्मं चरति पण्डितः॥
शूरवीर वैह अछि जे वास्तव मे इन्द्रियपर विजय प्राप्त करैत अछि, युद्धमे विजय प्राप्त करनिहार असली शूरवीर नहि होइछ। मात्र शास्त्रक अध्ययन करयवाला ज्ञानी नहि होइछ, बल्कि तदनुकूल धर्माचरण करयवाला टा सच्चा ज्ञानी थीक।
सर्वेषामप्युपायानां दानं श्रेष्ठतमं मतम्।
सुदत्तेनेह भवति दानेनोभयलोकजित्॥
दान सब उपाय मे सर्वश्रेष्ठ अछि। यथोचित रीति सँ दान देला सँ मनुष्य दुनू लोक केँ जीत लैत अछि।
न सोऽस्ति राजन् दानेन वशगो यो न जायते।
दानेन वशगा देवा भवन्तीह सदा नृणाम॥
एहेन कियो नहि अछि, जो दानद्वारा वश मे नहि कैल जा सकय। दान सँ देवता सबसेहो सदाक लेल मनुष्य केर वश मे भऽ जाइत छथि।
दानमेवोपजीवन्ति प्रजाः सर्वा नृपोत्तम।
प्रियो हि दानवाँल्लोके सर्वस्यैवोपजायते॥
समूचा प्रजा दानकेर बलसँ टा पालित होइत अछि। दानी मनुष्य संसार मे सभक प्रिय बनि जाइत अछि।


text: बहुरा गोढ़िन नटुआदयाल एकटा छलि बहुरा गोढ़िन आ’ एकटा छलाह नटुआ दयाल। बहुरा गोढ़िन नर्त्तकी छलि आ’ ओकरा जादू अबैत छलैक। नटुआ दयाल बहुरा गोढ़िनक प्रशंसक छल किएक तँ ओ’ छल प्रेमी, बहुरा गोढ़िनक पुत्रीक। छल ओहो तांत्रिक। कमला-बलानक कातक केवटी छलि बहुरा, बखरी, बेगूसरायक रहनिहारि। हकलि छलि ओ’ कमरू सँ सीखलक जादू। दुलरा दयाल छल मिथिला राज्यक भरौड़क राजकुमार, ओकरे नाम छल नटुआ दयाल। नृत्य जे ओ’ बहुरासँ सिखलक तँ सभ नामे राखि देलकैक ओकर नटुआ। नटुआ दयालक गुरू छलाह मंगल। सिद्ध पुरुष। अकाशमे बिन खुट्टीक धोती टँगैत छलाह, सुखला पर उतारैत छलाह। बहुरा गाछ हँकैत छलि, जकरासँ झगड़ा भेल ओकरा सुग्गा बना पोसि लैत छलीह। कमला कातमे रहैत छलाह आ’ भजैत छलाह, कमलेक आसन,ओहीमे बास हे कमला मैय्या। बहुरा वरकेँ मारि सीखने छल जादू। राजकुमारक विवाहक प्रस्तावकेँ नहि ठुकरा सकलि मुदा। बरियाती दरबज्जा लागल तँ भ’ गेलैक कह सुनी आ’ सभकेँ बना देलक ओ’ बत्तु। मंत्री मल्लक एक आँखिक रोश्नी खतम।आहि रे बा। व्यापारी जयसिंह छल मोहित महुराक बेटी पर,ओकरे खड्यंत्र।आहि रे बा। गुरू लग गेल राजकुमार आ’ आदेश भेलैक, जो कामाख्या, सीखय लेल षट् नृत्य, आ’ जादू। चण्डिका मंदिरमे योगिनीसँ षट्नृत्य सिखलक आ’ आदेश भेलैक संरया ग्रामक भुवन मोहिनीसँ षट् नृत्यक एक अंग सीखबाक। ओहि गामक सिद्ध देवी रहथि वागेश्वरी। नरबलि चढैत छल ओतय। दैत्य अबैत छल ओतय। सिखलक राजकुमार सिद्ध नृत्य अनहद आ’ आज्ञा चक्र। करिया जादूकेँ काटय बला मंत्रफुकलक राजकुमारक कानमे। कमला बलानमे आयल राजकुमार। बहुरा सुखेलक धारक पानि। राजा पता लगेलक जूकियासँ, अनलक बहुराकेँ, मुदा ओ’ तँ लगा देलक दोष राजकुमार पर। यज्ञ भेल तैयो कमलामे पानि नहि आयल, नटुआ पठेलक सभटा पानिकेँ पताल? नटुआकेँ पकड़ि कय आनल गेल। ओ’ अपन नृत्यसँ जलाजल केलक कमलाकेँ।मुदा कहलक बहुराकेँ माफी दियौक। बहुरा कहलक आब तोँ भेलह हमर बेटीक योग्य। आबह बरियाती ल’कय। नटुआ बरियाती ल’ क’ पहुँचल। तीटा पान अयलैक,एक कमलाक पानिक हेतु,दोसर बहुराकेँ माफ करबाक हेतु। आ’ तेसर ओकर बेटीसँ व्याह करबाक हेतु। तीनूटा पान उठेलक नटुआ आ’ शुरू भेल गीत-नाद। पियास लगलैक नटुआकेँ शिष्य झिलमिलकेँ पठेलक इनार पर। डोरी छोट भय गेलैक। अपने गेल नटुआ डोरी पैघ भ’ गेलैक। फूलमती छलि ओतय,पतिक प्रतिभासँ प्रसन्न छलि ओ’। मल्लक आँखि ठीक कएलक बहुरा। कमला पहुँचल कनियाँक संग नटुआ, मुदा आहि रेबा। नटुआकेँ चक्कू मारलक बहुरासँ दूर भेल ओकर शिष्य। मुदा नटुआ चढ़ेने छल पटोर कमला मैय्याकेँ। कमलाक धार खूने-खूनामे। मुदा कामाख्याक जदूगरनी अयलीह आ’ जीवति कएलन्हि नटुआकेँ। दुश्मनक बलि चढ़ेलक कमलाकेँ। ----


text:
विचार
– प्रवीण नारायण चौधरी
सहरसाक सत्तरकटैया प्रखंडक दोरमा मन्दिरकेर मूर्ति पर विवादास्पद पोस्ट भैरवलाल दास मेटा लेलनि, भगवती हुनका सद्बुद्धि देलखिन। ओना, अपन मोनक पीड़ा ओ जाहि तरहें एक ब्राह्मण जाति-समुदाय व मिथिलाक धार्मिक परम्परा पर रखने रहथि, कय रंगक कुतर्क-कौचर्य करैत लोकआस्था पर चोट कएने छलाह से स्पष्टे अछि। एहि सन्दर्भे किछु आशंका मिथिला मे सक्रिय सांस्कृति-पुरातात्विक संपदाक चोर-तस्करक गिरोह केर मिथिला मे सक्रियता सम्बन्ध पर किछु प्रकाश देने रही। आइ एकर भाग २ प्रकाशित कय रहल छी।
भाग १ मे थोड़-बहुत चर्चा मे आयल एक व्यक्तित्व ‘शिव कुमार मिश्र’ हाल महाराजा लक्ष्मीश्वर सिंह संग्रहालय (दरभंगा) केर संग्रहालयाध्यक्ष छथि। मैथिली साहित्य संस्थान केर भैरवलाल दास सचिव छलाह (वा छथि) तथा शिव कुमार मिश्र कोषाध्यक्ष – २०१५ मे प्रकाशित समाचारक सन्दर्भे ई कहल अछि, ओना वर्तमान समयक कार्यकारिणी मादे कोनो खास जनतब नहि अछि। (समाचार लिंक – http://www.maithilijindabaad.com/?p=3902) । सामाजिक संजाल मे जाहि तरहें आस्था पर गम्भीर चोट भैरवलाल दास केर पूर्वचर्चित पोस्ट सँ भेल ताहि मे बराबर भागक दोषी शिव कुमार मिश्र सेहो छथि।
ओहि पोस्ट पर हिनकर स्टेटमेन्ट सेहो काफी वीभत्स आ घृणास्पद लागल छल हमरा। दोरमा मन्दिर मे स्थापित मूर्तिक किछु रास फोटो शेयर करैत ई लिखने रहथि जे मूर्ति पर पहिरायल साड़ी हंटाकय मूर्तिक फोटो पठेला सँ ज्ञात भऽ जायत जे ई मूर्ति दुर्गाक थिकन्हि या विष्णु केर। एतबा नहि! हिनकर एक मन्तव्य मे प्रसिद्ध पुरातत्वविद् डा. फणिकान्त मिश्र सँ सम्बोधित शब्द छल जे ‘आस्था आ परम्पराक आधार पर ब्राह्मण व धार्मिक परम्परा केर औचित्यक वकालत पुरातत्वविद् केर काज नहि थिक’। भ’ सकैत छैक जे पुरातत्वक विज्ञान मे एहि बातक पढाई करायल जाइत होइक, लेकिन एक सामान्य आस्थावान केर रूप मे हुनक ई स्टेटमेन्ट काफी आहत करयवला छल।
शिव कुमार मिश्र आ हमर अनुभव
२०१४-१५ केर आसपास युवा सामाजिक अभियन्ता अमित आनन्द (महिषी, सहरसा) सँ मैथिली साहित्य संस्थान, मिथिला भारती शोध पत्रिका एवं शिव कुमार मिश्र केर परिचय भेटल। मैथिली जिन्दाबाद पर मैथिली साहित्य संस्थान द्वारा प्रत्येक वर्षक ८ जनवरी केँ आयोजन होइत आबि रहल ‘मैथिली दिवस’ पर समाचार (ऊपर लिंक देल अछि) जाहि मे संस्थानक परिचय, गतिविधि आदि पर सेहो समाचार प्रकाशित कएने रही। फेर किछु समय बाद फरवरी २०१६ मे मैथिली लिटरेचर फेस्टिवल मे हिनका सहित भैरवलाल दास जी संग पटना मे भेंट सेहो भेल छल। चर्चित शोध पत्रिका मिथिला भारतीक किछु अंक सेहो कीनलहुँ। हालांकि एहि पत्रिका मे प्रकाशित कइएक शोध आलेख केर स्तरीयता पर अपना सन्तोष नहि भेटल, कतहु-कतहु चर्चा मे किछु एहनो बात पता लागल जे आइ-काल्हि शोधक नाम पर कपचा-कपची-साटा-साटी (अलग-अलग विद्वानक शोधपत्र सब सँ कौपी-पेस्ट कय अपन नाम सँ प्रकाशन) मात्र होइत छैक। खैर! बादहु मे लोक सब पुछैत रहलाह त हमहुँ मिथिला भारतीक नीक रेफरेन्स दैत रहलहुँ, नहि मामा सँ कन्हा मामा, किछु त चलि रहल छैक से सोचिकय।
किछुए दिनक बाद खबरि भेटल जे शिव कुमार मिश्र केर बचबा इन्टरमीडिएट मात्र पास रहितो एकटा एहेन एप्प निर्माण कयलक अछि जाहि सँ फ्रेन्च-जर्मन बजनिहार सेहो घरहि-देशहि बैसल मैथिली भाषा सीखि सकत। एन्ड्राइड मोबाइल सेट पर ई एप्प डाउनलोड कयल जा सकत, एहि मे मिथिलाक गीतनाद, कला-संस्कृति, साहित्यिक सामग्री आदि सेहो प्राप्त हेतैक। एतबा कहाँ, दिल्ली-मुम्बई मे प्रवासी मैथिल लोकनिक धियापुता सेहो मैथिली सीखि सकत, यूपीएससी केर तैयारी सेहो मैथिली वैकल्पिक विषय चयन कयनिहार लेल आसान भऽ जायत, आदि। लेकिन ई एप्प सम्भवतः आइ धरि लांचिंग नहि भेल या फेर हमहीं अभागल, हमरे दर्शन नहि भेल। धरि ई खबरि खूब जोर-शोर सँ हिन्दुस्तान अखबार सब मे, आनलाईन सब मे सेहो प्रकाशित भेल छल। बचबा अच्युत केर बेहतरीन भविष्य लेल हम सब काफी आशावान भेल रही। आइ निश्चित बेहतरीन स्थान पर ओ स्थापित होयत से हृदय सँ कामना करैत छी। धरि ओ एप्प केवल गप्पे टा रहय या असलियत, एकरा लेल जिज्ञासू आइ धरि बनले छी।
न्युज कटिंग शेयर करय मे शिव कुमार मिश्र नंबर १ देखेलाह
कालान्तर मे व्हाट्सअप केर कतेको समूह पर हम सब संयुक्त रूप सँ मेम्बर रूपे जुड़ल रहलहुँ। मैथिली जिन्दाबाद पर प्रकाशित समाचार-विचार सभक लिंक कैप्शन सहित हम विभिन्न स्थान पर शेयर करैत रहैत छी। मैथिली भाषाक संचारकर्म सँ दीर्घजीवनक कामना सहित एहि कार्य सँ आम मैथिल केँ कतेक लाभ होइत छन्हि से नहि पता लेकिन अपना काफी सन्तोष भेटैत अछि जे दोसर-दोसर भाषा मे मैथिली-मिथिलाक समाचार बहुतो प्रकाशित नहि होइत अछि, अपन भाषा अपन सरोकारक बात बेसी लोक पढथि-बुझथि, यैह भावना रहैत अछि। लेकिन एहि बीच हम देखलहुँ जे लगभग एल्टरनेटिभ डे पर शिव कुमार मिश्र द्वारा विभिन्न प्रकारक आत्मकेन्द्रित समाचार सभक कटिंग ग्रुप सब पर शेयर कयल जाय। कतेको बेर ओहि समाचारक विवरण पढिकय गर्वक अनुभूति हुअय, हुनक विद्वता पर काफी सम्मानक भाव सेहो आबय… मुदा अचानक हमर सोच मे परिवर्तन आबय लागल जखन बेसी रास मिथिलाक पुरातात्विक धरोहरपर विवादपूर्ण दावी करैत देखियनि। एहि क्रम मे कमलादित्य स्थान (ठाढी) केर मूर्ति पर देल किछु विचार (जेना मोन पड़ि रहल अछि) हमरा कोना-दनि लागल छल। आर, फेर एतबा रास न्यूज कटिंग केर दर्शन भ’ गेल जे मोन ऊबि गेल। आब डैम-केयर वला हाल मे आबि गेल छलहुँ।
विद्वान् एक – विषय अनेक – भत्ता बिना रोटी नहि सेक
शिव कुमार मिश्र एवं भैरवलाल दास जीक जोड़ी द्वारा सोशल मीडिया संग प्रिन्ट मीडिया मे प्रकाशित समाचार संग आलेख आदिक अध्ययन सँ एना लागल जेना हिनका सब सँ समाज केँ बहुत किछु भेटि सकैत छैक। दुइ महत्वपूर्ण समारोह मे आमंत्रित करबाक कहानी पहिने कहिये चुकल छी। लेकिन हम तखन क्षुब्ध भेलहुँ जे हमरो समान कार्यकर्ता आ सदिखन अपन निजी लगानी सँ किछु-किछु करैत रहबाक प्रतिबद्धताक सोझाँ सेहो आवश्यक भत्ताक मांग भेल। हम स्वयं ओतेक धृष्ट नहि भऽ सकैत छलहुँ जे कोनो विद्वान् केँ कतहु सहभागी बनाबी त हुनका आबय-जाय के किराया-भाड़ा नहि दी… लेकिन ताहि सँ इतर अन्य कय तरहक भत्ता आ कार्यपत्रक तैयारी आदि लेल सेहो समुचित खर्च जुटेबाक सामर्थ्य हमरा मे नहि भऽ सकल अछि एखन धरि। एहि तरहें बहुप्रतिभासम्पन्न एहि दुइ विद्वान् केर विद्वताक लाभ जे आम जनसभा (खुल्ला मंच) सँ दिएबाक हमर सपना छल से आइ धरि अपूर्णे रहल। ता धरि त ई लोकनि कहियो ‘साहित्य अकादमी’ केर भत्ताभोगी स्रोत व्यक्ति-विद्वानक रूप मे, त कहियो भाषा संस्थान मैसूर केर भत्ताभोगी स्रोत व्यक्ति-विद्वानक रूप मे, कहियो बिहार सरकार त कहियो भारत सरकार – विभिन्न निकायक आयोजित गोष्ठी, व्याख्यान, आयोजन आदि मे मुख्य भूमिकाकार – सूत्रधारक रूप मे देखा गेलाह त बुझि गेलहुँ जे हमरा लोकनि निजी प्रयास वला लोक हिनका सब मे केना सकब! ओना एहि बीच मे अखिल भारतीय मिथिला संघ – दिल्लीक आयोजन मे ई सब गेल छलाह, विस्तृत विवरण त नहि अछि, लेकिन कम सँ कम संघक आयोजन मे हिस्सा लेलनि से खुशी भेल।
सोशल मीडिया पर मिथिलाक्षर आ कैथी लिपि बीच विवाद आ विद्वान्-द्वय
बीच मे कहियो संजीव मिथिलाकिङ्कर त कहियो रामबाबू सिंह (दिल्ली) द्वारा विद्वान-द्वय सँ जुड़ल कय गोट ऐतिहासिक शोध-खोज केर बात सब सेहो पढैत-देखैत रहलियैक। एक बेर रामबाबू सिंह द्वारा ‘मिथिलाक्षर केवल ब्राह्मण द्वारा प्रयोग करबाक’ बात कतहु पढलियैक। ओहि मे सन्दर्भ-पुस्तकक तौर पर हिन्दीक कोनो किताबक पन्नाक स्क्रीन-शौट रहैक। जखन कि विद्वान् जिनकर उक्तिक चर्चा रहैक ताहि मे नाम डा. जार्ज अब्राहम ग्रियर्सनक नाम देखलियैक। बड़ा दुविधा मे पड़ि गेलहुँ। आखिर ई कोन प्रसंग मे आ कतय जिकिर एलैक? छानबीन कयला उत्तर जे सब बात पता लागल त कोनो खास प्रसंग सँ जुड़ल लिपिक प्रयोग केर तीन स्वरूप मे ताहि समय धरि सिर्फ ब्राह्मण द्वारा मिथिलाक्षर प्रयोग कयल जेबाक बात केँ सीधे सामान्यीकरण करैत मिस-कोट कयल गेल छलैक। जड़ि मे जे मिस-कोट करयवला विद्वान रहथि से भैरवलाल दास। ओत्तहि पता चलल भवनाथ झा सँ जे भैरवलाल दास केर दावी छन्हि जे ‘कैथी लिपि’ केर आविष्कार कायस्थ जाति द्वारा भेल। ता दरि हास्यक्रम मे विजयदेव झा वा शंकरदेव झा लिखि देलखिन कि हिनकर वश चलनि त बेलायत केर कैथोलिक ईसाई समुदाय केँ सेहो कायस्थक वंशज सिद्ध कय देता, ईहो सब मसखरी चललैक। ओम्हर मिथिलाक्षरक विद्वान् विनय झा केर कोनो पोस्ट या लाइव मे सेहो पटना मे सक्रिय गिरोह जे बौद्धिक विमर्शक सारा ठेकेदारी अपनहि पास रखने अछि सेहो पढने-बुझने-देखने-सुनने रही। हर तरहें ई पटनाक सक्रिय गिरोह हमरा नजरि मे ताहि समय सँ आब ‘माफिया’ रूप मे स्थापित भऽ गेलाह अछि। हम अपनो ओतेक ठोस जानकार या ज्ञानी-परधानी नहि छी जे हमहीं पूर्ण रूपे ठीक छी से कहि दी, बस हमरा ई आशंका छल जे ‘दोरमा मन्दिर प्रकरण’ सँ विश्वास मे परिणति पाबि गेल अछि।
निष्कर्षतः हमर किछु मांग अछि
जाहि तरहें पुरातात्विक महत्वक बहन्ने ई लोकनि मिथिलाक गाम-ठाम मे रहल मूर्ति आदि पर विवाद ठाढ करैत सक्रिय गिरोह लेल सहायक बनैत छथि, ताहि सँ पहिने स्वयं केर कर्तव्य कतेक पूरा करैत छथि एहि विन्दु पर विमर्श होयब जरूरी अछि।
१. दरभंगा संग्रहालय (म. ल. सिं. संग्रहालय) जतय मुख्यमंत्री नीतीश कुमार २०१७ मे आबि स्वयं निरीक्षण कयलाक बाद महत्वपूर्ण इवोरी एन्टिक्विटीज (पुरातन सामग्री जे हाथीक दाँत सँ बनल अछि) सभक संग स्वर्णपरत चढल राजगद्दी, राजसी ठाठक कुर्सी-सोफा-पलंग व बहुतो प्रकारक कीमती पेन्टिंग सहित अन्य संग्रहित सामग्रीक रजिस्टर बनल अछि या नहि? यदि रजिस्टर बनल अछि त विभाग द्वारा रजिस्टर आ सामग्री उपलब्धता केर हाल धरि कोनो वेरीफिकेशन करायल गेल अछि या नहि? लखनऊ केर National Research Laboratory for Conservation of Cultural Properties (NRLCCP) द्वारा हाल धरिक १.६७ करोड़ टकाक बजट खर्च मे कतेक कि कार्य दरभंगा संग्रहालय मे संभव भऽ सकल अछि?
२. फेसबुक फुकास्टिंग मे – पेपरक छपास्टिंग मे कयल गेल दावी जे स्वयं शिव कुमार मिश्र द्वारा गये दिन फेसबुक-व्हाट्सअप पर चस्पा (पेस्ट-पोस्ट) कयल जाइत अछि, तेकर दावी अनुसार बिहार सरकारक वेबसाइट या मैथिली साहित्य संस्थान केर वेबसाइट पर एखन धरि सूचीकृत मन्दिर-मूर्ति सभक नाम कियैक नहि प्रकाशित भेल अछि? जखन कि पेपर मे दावी अछि जे ई वेबसाइट पर प्रकाशित कय देल गेल? कि रहस्य छैक एहि पेपरबाजी केर? कहीं पब्लिक आ सरकार केर नजरि मे धोखा दय केँ कीमती चीज-वस्तु कतहु अन्तहि त नहि टपायल जा रहल अछि? बहुतो तरहक जरूरी सरोकार केर विन्दु पर पब्लिक केँ सूचना नहि दय केवल ई छपास बीमारी सँ ग्रसित देखावटी बातक प्रचार-प्रसारक कारण की?
३. ‘तूँ हमर मुंह पोछ, हम तोहर मुंह पोछ, बस पोछिते काटब दिन हो, मैथिल चलल बेसुरपुरिया’ – हम एहेन सैकड़ों न्यूज कटिंग देखलहुँ जाहि मे शिव कुमार मिश्र द्वारा भैरवलाल दास केर मुंह पोछनाय, आ भैरवलाल दास द्वारा शिव कुमार मिश्र केर मुंह पोछनाय भऽ रहल अछि। लेकिन ई मुंह पोछनाय केवल विवादित बात केँ जन्म देबाक लेल कयल जाइत अछि आ कि एकर लाभ सेहो आम मैथिल जन केँ छन्हि? उदाहरण – आइ दु-तीन दिन सँ जहिया सँ हिनका लोकनिक ब्राह्मणविरोधी बात-विचारक विरोध हम कयल, जाहि मे हम विद्वान पुरातत्वविद् डा. फणिकान्त मिश्र केर चर्चा कयल, ताहि दिन सँ ई दुनू मुंहपोछुआ विद्वान् प्रेमीद्वय डा. फनिकान्त मिश्र समान विद्वान् आ दिग्गज पुरातत्वविद् पर भिड़ गेल छथि। २००८ ई. केर एक ट्रैपिंग केस जाहि मे डा. फणिकान्त मिश्र पर एन्टी करप्शन ब्युरो (सीबीआई) पटना द्वारा रेड कय हुनक अनुपस्थिति मे हुनकर किरानी एवं ड्रावर मे सँ किछु नगद टका सिजर करैत केस फायल केलक तेकरा खोलिकय अपन कुकृत्य केँ झँपबाक असफल प्रयास कय रहला अछि। अपन गिरोहक किछु लोक केँ ओहि मे नत्थी कय केँ मुंह पोछापोछी खेल खेला रहला अछि। ई बिसैर गेलखिन जे अदालत मे विचाराधीन केस पर अदालतहि केँ विचार करबाक छैक, न्याय देबाक छैक – लेकिन एहि गिरोह मे जातीय अहंता सँ शामिल हमर एक प्रिय मित्र संजीव मिथिलाकिङ्कर तक होश गमबैत लिखैत छथि जे आब हुनका एहि केसक जनतब भेट गेलनि, आब ओ कार्रवाई तेज करौता! जेना ज्युडिशियरी केर कोनो आला हाकिम होइथ हमर मित्र जे एक अवकाशप्राप्त पदाधिकारी डा. मिश्र जे २००८ केर ओहि केसक कारण सस्पेन्सन आ फेर स्पेन्सन एक्विटल प्राप्त कय भारत सरकारक कय गोट महत्वपूर्ण मिशन पुरातत्व विभाग मे पूर्ण कय बाकायदा रिजनल डायरेक्टर (पूर्वी भारत) सँ रिटायर भेलाह, तिनका पर कार्रवाई करौता संजीव सिन्हा उर्फ संजीव मिथिलाकिङ्कर! आर त आर, आब नवका शिगूफा ई मुंहपोछुआ तस्कर-चोरक सहायक लोकनि नेपाल कनेक्सन सेहो खोलता – हिनका लोकनिक हिम्मत त एतबा अछि जे विरोध करिते पोस्ट डिलीट मारैत छथि, लेकिन आब ई लोकनि अपन छवि केँ चमकौता। देखा चाही!!
अन्त मे, किछु रास फोटो सब संलग्न कएने छी एहि पोस्ट मे! कनेक गौर करियौक। घोषणावीर महापुरुष लोकनिक घोषणा अनुसार जँ सन्दर्भित वेबसाइट पर किछु अपलोड कयल भेटि जाय त कनेक हमरो बतायब। हम ताकि-ताकि कय हारि गेलहुँ, न बिहार सरकारक वेबसाइट पर किछु भेटल, नहिये मैथिली साहित्य संस्थानक वेबसाइट पर। अहाँ सब केँ जँ भेटि जाय त कहब। ओना हमरा पता अछि जे एहि गिरोह मे किछु पेड पत्रकार छथि जिनका व्हाट्सअप पर लिखल मेसेज जाइत देरी ओ कोनो पेपर मे अपन प्रभाव सँ समाचार लगबा दैत छथिन।
लगैत अछि, पार्ट ३ सेहो लिखहे पड़त!! पाठक लोकनि आनन्द लैत रहू!! पार्ट ३ मे हमर फोकस अछि विभिन्न स्रोत व्यक्ति, हुनका सभक संग बातचीत अनुसार यथार्थ सरोकार आ उपलब्धि!! ॐ तत्सत!
हरिः हरः!!


text:
दर्शन
– प्रवीण नारायण चौधरी
चलैत चलू – बढैत चलू
सभक जीवनकाल मे किछु अनुभव एतेक विशिष्ट आ अन्तर्मनक गहिराई मे भेल करैत छैक जेकर बल पर ओ एकटा ‘द्रष्टा’ बनि गेल करैत अछि। आब एहने कोनो शिथिल मस्तिष्क किंवा सुसुप्त व्यक्ति केँ जँ द्रष्टा बनबाक अवसर नहि भेटय त ओ बात अलादा भेल, लेकिन सामान्यतया हम-अहाँ अपन-अपन जीवन जिवैत निश्चित कतेको अति विशिष्ट अरूप के सुस्पष्ट रूप सहित सेहो देखि लेल करैत छी। आध्यात्म यथार्थतः यैह थिकैक। अदृश्य केँ दृश्य करब। अन्तर्दृष्टि सँ ओहि बात केँ देखि लेब जे सोझाँ स्थूल (शरीर) रूप मे नहि अछि। बड़का-बड़का सिद्ध योगी लोकनि एहि अन्तर्दृष्टि के उपयोग कय त्रिकालदर्शी तक बनि गेलाह। बिना कोनो बात पुछने-सुनने मात्र अनुहार टा देखि ओ सब हरेक बात व स्थिति के अनुमान लगा लेलाह, से एको इन्च दायाँ-बायाँ नहि, अपितु ठोकल-ठठायल सत्य केर दर्शन कय लेलनि। ई सब सिद्धि लगभग प्रत्येक प्राणी केँ प्राप्त रहैत छैक। हमर परम् आदरणीय गुरुदेव त व्याख्या करैत-करैत हरेक प्राणी तक केँ अन्तर्दृष्टि व अन्तर्ज्ञान सँ सम्पन्न हेबाक आख्यान सुनबैत रहैत छथि। कहैत छथिन जे बरद केँ दुइ सौ जन्म केर कथा ज्ञात रहैत छैक। हर जीव के पास एकटा विशिष्ट दृष्टि छैक। से सब बात सही छैक।
एक बेरक बात कहय चाहब। हमर जीवन मे ओहिना प्रत्यक्ष देखल बात। नहि केवल हम बल्कि हमरा संग-संग सैकड़ों कमरिया बाबाधाम के बाट मे ई चमत्कार लगातार चारि दिन तक देखलियैक। ‘जय सीताराम जय जय सीताराम’ महामंत्रक जाप करैत हम सब माघ पूर्णिमा दिन सुल्तानगंज सँ गंगाजल भरल पीठ्ठी कामर संग बाबाधाम के यात्रा करैत छी हरेक वर्ष। कमरिया लेल कुकुर सँ छुआयब अपवित्र होयब होइत छैक, तेँ ‘भैरव-भैरव’ कय हम सब अपन पवित्रताक रक्षार्थ गोहार लगायल करैत छी। एहि बेरुक यात्रा मे एना भेलय जे अचानक सऽ कुकुर सभक एकटा हुइल नहि जानि कतय सँ बाट पर आगाँ आबि गेलैक। स्थिति एहेन जे कमरिया सब डरा गेल। भैरव-भैरव पुकारि रहल अछि, ओ कुकुरक हुइल एहेन जे ढीठ जेकाँ बाट छेकने अछि। भारी समस्या के अनुभूति लोक करय लागल… कियो डरे ‘धात्-धात्’ तक नहि कय रहल अछि। ताबत मे एकटा कुकुर बड़ा तेजी सँ आयल आ ओहि हुइल पर टूटि पड़ल। कमरिया सब सावधान रहय, हड़कम्प मचिते कुकुर सब आगू-आगू भागय लागल… आ ओ करिया कुकुर असगरे सब केँ होंकिकय भगा रहल छल। आफियत भेटिते कमरिया आ कीर्तन आगू बढ़ल। लेकिन बहुत दूर धरि ई खेला-वेला चलैत रहल। मुदा मानय पड़त! ओ करिया अकरबा… असगरे सभक रक्षा करैत रास्ता क्लियर करैत लय जा रहल छल। कनिकाल मे सब कमरिया केँ लागि गेलैक जे ई साक्षात् भैरव केर वाहन भैरव केँ लयकय आयल अछि, असुररूपी-दुर्जनरूपी अन्य छद्मवेशी कुकुरक फौज केँ रास्ता सँ हंटा रहल अछि।
माघ मास बाटक किनार पर रहल दोकान-दौरी आदि बेसी नहि होइत छैक। दूर-दूर तक आश्रय स्थल या विश्राम स्थल तक नहि रहैत छैक। जे बाँसवला कामर लयकय चलैत छथि ओ सब जमीनहि पर काम राखि जमीनहि पर बैसि शीतलता ग्रहण करैत आराम करैत बढैत रहैत छथि, कीर्तन सहित कामर यात्रा मे रहल हमरा सब कतहु बैसियो नहि सकैत छलहुँ, बैसबाक लेल सेहो कोनो पवित्र ठौर चाहबे करी…. आ आब लगातार चारि दिन धरि यैह अकरबा करिया कुकुर हमरा सभक बाट केर दिग्दर्शक बनिकय संगे चलि रहल अछि। से गज्जब उत्साह मे चलि रहल अछि। एक बेर संग नहि छोड़ि रहल अछि। बाट संकीर्ण छैक त स्वयं साइड धेने बान्हक बगल दय खेतक आड़िये-आड़ि चलि रहल अछि। कमरिया सब निर्धक्क भ’ गेल छथि। स्वयं भैरव हमरा सब केँ रास्ता देखा रहल छथि, रुकबाक स्थान पर वैह घुरमुरिया काटय लागथि आ हम सब रुकि गेल करी। भोजनक समय सब सँ पहिने हुनके आगू भोजन परोसल जाय। बड़ा चफैरकय भोजन करथि। विश्राम सेहो ओ जनवासाक बाहर मे एना करथि मानू असगरे सब तूफान व आफद सँ लड़ि लेता… कमरिया सभक बालो बाँका नहि होबय देता। अरे, हमरा सभक भीतर जे आनन्द हिलकोर मारि रहल छल से कि कहू! शब्द नहि भेटि रहल अछि ओहि आह्लाद केँ उजागर करय लेल। बस, आश्वस्त रही। सभक मोन मे मात्र बाबा बैद्यनाथ आ हुनकर महिमा, स्वयं भैरव एहि यात्राक रक्षक होइत छथि से प्रत्यक्ष दर्शन…. नहि केवल सुनल-सुनायल बात बल्कि सीधा-सीधा दर्शन आ अनुभव भेटल। से लगातार चारि दिन धरि। हमरा सभक अन्तिम राति (चारिम राति) के पड़ाव छल दुम्मा सँ पहिने ‘मिथिला धर्मशाला’। ओतय रुकलहुँ। राति मे ओ भोजन कयलनि। भिनसरबा मे नहि जानि ओ कतय चलि गेलाह। खैर! आब त झारखण्ड गेट सोझाँ छल, ओतय सँ भोरे-भोर क्रौस करैत हमरा लोकनि आब सीधा धामहि पर पहुँचब। से पहुँचि गेलहुँ। लेकिन ओ मोन मे बैसल रहि गेलथि। पुनः दर्शन नहि भेल। हम एखन हुनका मोन पाड़ि एकदम सिहरन महसूस कय रहल छी। गोर लगैत छी हुनका बेर-बेर।
आब पुनः लौटैत छी हमर आजुक लेख दिश… जेना कि कहलहुँ जे अन्तर्दृष्टि आ अन्तर्ज्ञान के सम्बल सँ हम सब मनुष्य व जीव एक ‘द्रष्टा’ जरूर छी। आर, हमेशा परम् शक्तिमान भगवान केर महान प्रकृति सँ एकाकार करैत जीवन मे आगू बढ़ि रहल छी। जखन-तखन एक्के टा भाव रहैत अछि जे यात्रा सफलतापूर्वक बढैत रहय। कोनो कठिनाई – ऊबड़-खाभड़ आ जरकिन आबय त जीवनरूपी गाड़ीक पहिया ओहि सब केँ झेलैत आगू बढैत रहय। कतहु अनावश्यक चिन्ताक दलदल मे ई पहिया नहि फँसय। आर कि! कथा केहेन लागल आ अपन विशेष अनुभव पर २ लाइन लिखि देब त हमरो अपन लेख केर सफलता हेबाक अन्तर्भान भेटत। अस्तु!
हरिः हरः!!


text:
एहि के संग ई मामला म' राजनीति तेज भ' गेल अछि। किछ नेता द्वारा रूबी राय के गिरफ्तरी के गलत मानल गेल अछि। केंद्रीय मानव संसाधन राज्य मंत्री उपेंद्र कुशवाहा रूबी राय केर गिरफ्तारी ल' के मुख्यमंत्री नीतीश कुमार पर खूब बरसला।
शनि दिन बिहार बोर्ड के तरफ सँ आयोजित री-एग्जाम देबाक लेल पहुँचल रूबी के जवाब देखि के एग्जामिनर हैरान भ' गेल छलाह। एहि के बाद हुनका तुरंत गिरफ्तार क' लेल गेल छल। बिहार बोर्ड द्वारा रूबी राय केर रिजल्ट रद्द क' देल गेल अछि।
बिहार इंटर टॉपर घोटाला के सच सामना अएलाक बाद खगड़िया के कृति भारती क' आर्ट टॉपर घोषित कायल गेल अछि। बिहार परीक्षा समिति के द्वारा कैलह रवि दिन जारी लिस्ट म' कृति भारती इंटर के आर्ट्स म' बिहार म' पहिल स्थान प्राप्त केलीह। एहि सँ पहिने जारी रिजल्ट म' 408 अंक हासिल कराइ बाली कृति बिहार म' दोसर स्थान पर छलीह।


text:
गया/ नई दिल्ली। पैलेस ऑन व्हील्स क तर्ज पर एकटा आओर शाही ट्रेन ‘महाराजा एक्सप्रेसÓ अगिला साल स दिल्ली आ कोलकाता क बीच चलत। एकर फायदा बिहार क विश्व प्रसिद्ध पर्यटन स्थल गया कए सेहो भेटत। दिल्ली स कोलकाता क रास्ता मे इ आगरा, ग्वालियर, खजुराहो, बांधवगढ़, वाराणसी आ गया क रास्ता स गुजरत। आईआरसीटीसी क प्रबंध निदेशक राकेश टंडन कहलथि अछि जे ‘महाराजा एक्सप्रेसÓ ट्रेन बिहारक गया मे रूकत। ओ कहलथि जे यदि कोनो यात्री एहि स्टेशन स बिहारक अन्य स्थान पर जेबा लेल विमान सेवा कए पसंद करताह त हुनका इ सुविधा सेहो मुहैया कराउल जाइत। एहि सम्बंध मे विमान सेवा प्रदाता कम्पनी स चर्चा भ रहल अछि। आईआरसीटीसी क एक वरिष्ठ अधिकारी कहला जे एकर ट्रायल दिसंबर मे होयत। ओना देश क इ पहिल सुपर लक्जरी ट्रेन ‘महाराजा एक्सप्रेसÓ कए अगिला साल मुंबई स झंडी देखाउल जाइत। इ ट्रेन अक्टूबर स मार्च मे चलाउल जाइत। अधिकारी कहलथि जे शेष समय मे एकर इस्तेमाल चार्टर्ड सेवा क तौर पर भ सकैत अछि। आईआरसीटीसी धार्मिक आ पर्यटन स्थल क सैर क टूर पैकेज क लेल समय सारिणी अलग स घोषित करत।
एहि लक्जरी ट्रेन मे 23टा वातानुकूलित कोच होयत, जे 88टा पर्यटक कए ल कए दिल्ली क सात दिन छह राति क पहिल यात्रा पर नौ जनवरी कए निकलत। ट्रेन क सबटा कोच मे अलग-अलग तापमान नियंत्रण प्रणाली होयत आ एहि मे पर्यावरण हितैषी शौचालय सेहो रहत। एहन सुविधा पहिल बेर कोनो ट्रेन मे देखबा मे भेटत। महाराजा एक्सप्रेस मे टीवी क अलावा इंटरनेट, फिल्म देखबा आदि क सेहो सुविधा रहत। कोलकाता आ मुंबई दूनू बाट पर एहि ट्रेन मे यात्रा करिनिहार कए वन मे बाघ क झलक देखबाक मौका भेटत । मुंबई क रास्ता मे रणथंभौर आ कोलकाता क बाट पर बांधवगढ़ राष्ट्रीय अभयारण्य पड़ैत अछि। ट्रेन मे यात्रा क लेल चारिटा स्तर अछि। एहि मे प्रेसीडेंशियल सूट (2500 डालर) क अलावा 1400 डालर, नौ सौ डालर और आठ सौ डालर क टैरिफ वाला सूट होयत। महाराजा एक्सप्रेस में न्यूनतम टैरिफ 800 डालर (लगभग 40 हजार टका ) आओर अधिकतम 2500 डॉलर (करीब 125000 टका) तक होयत। कुल मिला कए ट्रेन मे यात्रा क लेल एकटा पर्यटक कए प्रति दिन एक लाख टका स किछु बेसी खर्च हेतेन।


text: पटना । पटना हाइकोर्ट क मुख्य न्यायाधीश दीपक मिश्र आ न्यायाधीश शिवकीर्ति सिंह क खंडपीठ सोमदिन एकटा जनहित याचिका क सुनवाई करैत कहला जे किसान स अनाज किनलाक बाद हुनका एकाउंटपेयी चेक क माध्यम स भुगतान कैल जाए। कोर्ट कहलक जे किसान कए हुनकर अनाज क बिक्री क एवज मे चेक क माध्यम स भुगतान कैल जाए। खंडपीठ कहलक जे भारतीय खाद्य निगम, राज्य सरकार अथवा कोनो आन एजेंसी बिचौलिया क माध्यम स किसान स खाद्यान्न नहि कीन सकैत अछि। यदि किसान स सीधा खाद्यान्न किनल जाइत अछि, त एकरा लेल हुनका चेक स भुगतान करब जरूरी अछि। मालूम हुए जे किसान क अनाज कए पैक्स, राज्य सरकार अथवा एफसीआइ सीधा नहि कीनैत अछि, बल्कि बिचौलिया सस्ता दर पर किसान स खाद्यान्न खरीद कए एफसीआइ या आन एजेंसी कए सरकार द्वारा निर्धारित दर पर बेच दैत अछि। जाहि स किसान कए न्यूनतम समर्थन मूल्य नहि भेटि पबैत अछि।


text:
मैथिली फिल्म क्रमश: अपन विकासक मार्ग पर अग्रसर होमय लागल अछि। एहेन बहुत कम देखल गेल अछि जे कोनो नीक बजट केर लगानी सँ मैथिली सिनेमाक निर्माण भेल हो – तथापि समय-समय पर किछु सपुत मे अपन मातृभाषा ओ संस्कृतिकेँ फिल्मक माध्यम सँ उच्चस्तर तक पहुँचेबाक जोश आ हिम्मत अबैत रहल अछि। एहि क्रम मे एकटा सिनेमा ‘हाफ मर्डर’ केर निर्माण कैल गेल। काफी उत्साहपूर्वक आ नीक लगानी सँ रामानाथ झा आ आदित्य मिश्र द्वारा एहि सिनेमा सँ मैथिली जगत् केँ उपस्कृत कैल गेल अछि। अनेको बाधा आ अवरोधक बावजूद ई सिनेमा एकटा नव सुरम्य वातावरण तऽ अवश्य बनेलक जाहि सँ अन्य लगानीकर्ताक ध्यान मैथिली सिनेमा मे आधुनिकताक प्रयोग करैत बजटस्तर बढेबाक प्रेरणा भेटैत छन्हि। नामक विलक्षणता सेहो किछु एहेन छैक जे एक बेर तऽ दर्शक देखय लेल आतुर होइते टा अछि। लेकिन कलाकार चुनाव आ फिल्मांकन मे बहुत रास तकनीकी कमी-कमजोरी पर ध्यान देबाक बात समीक्षक सब कहैत छथि। आउ, एहि फिल्मक निर्माण, निर्देशन आ प्रदर्शन सँ संबंधित अनेको पहलू पर निर्माता-निर्देशक रमानाथ झा संग भेंट-वार्ता करी।
प्रवीण: अपन बारे मे किछु बताउ। जीवन यात्रा मिथिलाधाम सँ हस्तिनापुर (दिल्ली) तक कोना-कोना भेल?
रमानाथ: हम मधुबनी जिलाक हरिपुर गौरी दास टोल केर निवासी छी। हमर पिताजीक नाम श्री सर्बेश्वर झा जे पी.एच.इ.डी. रांची मे कार्यरत छलाह अतः हमर प्रारंभिक शिक्षा ओतहिये भेल और हम इंटरमीडिएट तक शिक्षा ओतहि लेलौं। अकष्मात् हमर माताजी श्रीमती मुन्द्रकला देवी केर निधन भेलाक बाद हम सब पटना चैल एलहुँ और पटना ए. एन. कॉलेज सँ अर्थशास्त्र (आनर्स) १९९१ ई. मे पूरा केलहुँ।
माताजीक निधन सँ शोकाकुल रहैत रही अतः पटना मे पढाई करैत-करैत कला-क्षेत्र दिशि आकर्षण भेल। तेकर फलस्वरूप थिएटर और रंगकर्म सँ जुड़ि गेलौं। पटना मे बहुत रास नाटक, नुक्कर नाटक इत्यादि मे, विद्यापति पर्व समारोह केर नाटक मे भाग लेलौं। बहुत प्रशंशा भेटल। मुदा ओहि समय एहि विधा मे पाइ और भविष्य केर बहुत अभाव छलैक। तैँ १९९२ ई. मे हम रोजी-रोटीक जोगार मे दिल्ली चैल एलहुँ।
दिल्ली मे कुनू पैरवी नै छल और ने कुनू तकनिकी शिक्षाक डिग्री वा ज्ञान छल। लेकिन मोन मे संकल्प लेलौं कि जे करय पड़त से करब मुदा खाली हाथ वापिस नै जैब। बहुत संघर्ष सँ ७०० रु केर नौकरी भेटल और ७ साल बहुत दुखदायी छल। लेकिन हम हिम्मत नै हारलौं, नौकरी करैत-करैत कंप्यूटर केर शिक्षा लेलौं। एक्सपोर्ट मैनेजमेंट केलौ (MBA IN EXPORT) आ तकरा बाद धीरे-धीरे कनि स्थिति सुधरय लागल। एखनो वो बात सब मोन पडैत ऐछ त कना जैत ऐछ। हम किछु नै बिसरल छी और शायद यैह कारण ऐछ जे हम बहुत जमीन-स्तर केर लोक छी। ततेक कष्ट भोगने छी जे आबक कष्ट बहुत छोट बुझना जैत ऐछ। १९९८ ई. सँ हम इंटरनेशनल मार्केटिंग (एक्सपोर्ट) मे कार्य शुरू केलहुँ और धीरे-धीरे मार्केटिंग मेनेजर (एक्सपोर्ट) बैन गेलौं। सन २००६ सँ हम अपन लोहा लक्कर केर एक्सपोर्ट केर बिज़नेस शुरू केलहु जाहि सँ गुजर-बसर भऽ रहल अछि।
प्रवीण: मैथिली फिल्म बनेबाक विचार कोना आयल?
रमानाथ: जेना हम बतेलौं, पटना मे पढाइ करय समय रंगमंच सँ जुड़ल रही और ओहि समय मैथिली नाटक मे भविष्य नै छल और बहुत तकलीफ सऽ चंदा एकत्रित कय हमसब नाटक करी। मैथिली सिनेमा सेहो नै बनैत रहय ओतेक, तऽ मोन मे कतहु न कतहु ई भावना छल जे अगर भगवान् कहियो सामर्थ्य देता त मैथिली फिल्म जरुर बनैब और मैथिली फिल्म इंडस्ट्री स्थापित होइ ताहि मे अपन योगदान देब।
प्रवीण: कि अहाँक पता नहि छल जे मैथिली फिल्म बनेबाक लेल बहुत रास गंभीर चुनौती सब छैक?
रमानाथ: हमरा पता छल कि मैथिली फिल्म बनेनाय १००% रिस्क केर बात छैक। किछु लोक कहला कि भोजपुरी फिल्म बनाउ, पाइ त उपर भऽ जैत। मुदा हम खुद मैथिल छी तऽ सोचलौं जे रिस्क लेब त मैथिली मे कियैक न लेब। ताहि लेल कम बजट केँ लैत हम फिल्म बनेबाक सोचने रही और सोचलौं जे कम बजट फिल्म रहत त मेहनत, प्रचार-प्रसार कय रिकवरी करबाक एकटा सार्थक प्रयास करब। मुदा विधिना केँ किछु आर मंजूर छल। बजट तीन गुना बढ़ि गेल। शुरू सऽ गलत व्यक्ति, गलत टीम, गलत आश्वासन, गलत भरोसाक शिकार होइत रहलौं। साफ़ कही त फिल्म बनबय लेल हमरा अनुभव नहि छल और दोसर पर भरोसा करय पड़ल। दुर्भाग्य रहल जे हमर टीम छल हुनको कनिको अनुभव नहि छलैन। Simply you can say this was totally unprofessional deal, entire team was unprofessional and new. No one has experience of film making.
प्रवीण: खैर! हाफ मर्डर बनेबाक परिकल्पना पर अपन विचार कहू!
रमानाथ: फिल्म हाफ मर्डर बनेलाक बाद और किछु भेल हुअऽ वा नहि, मुदा हम ई छाती ठोकि कय कहि सकैत छी जे फिल्म बनेबाक पूरा अनुभव भऽ गेल और हम एकरे अपन कमाइ बुझैत छी और भविष्य में कुनू प्रोजेक्ट बहुत कम लागत मे बहुत नीक ढंग सँ कय सकैत छी। सब तरहक अनुभव शुरू सँ अंत तक भऽ गेल।
प्रवीण: कलाकार चुनाव मैथिली फिल्म लेल कोना कैल जाइत छैक? अपन ईमानदार अनुभव कहू।
रमानाथ: हम एहि फिल्म संग शुरू मे एकटा प्रोड्युसर केर रूप मे जुड़ल रही और एकटा निश्चित बजट मे फिल्म तैयार हैत एकर भरोसा संग जे टीम हमरा लग प्रोजेक्ट लऽ आयल छलाह हुनका सब द्वारा देल गेल छल। अतः कलाकार केर चयन, लोकेशन केर चयन, शूटिंग कोना, ई सब मे शुरू मे हमर भागीदारी नहि के बराबर छल। हम सक्रिय तखन भेलौं जखन बजट जे कहल गेल छल ओतेक ख़तम भ गेलैक आर फिल्मक शूटिंग ५०% मात्र भेल छल। बाद मे धीरे-धीरे चीज सब पता लागल जे कि व्यवहारिक नहि छल और कुनू प्रक्रियाक तहत नै छल। साफ कही तऽ मुह देखौवैल और जान-पहचान सैह टा एकटा विधिवत् प्रक्रिया अपनायल गेल जे एकदम अव्यवहारिक आ घातक सेहो होइत छैक। पूर्णरूपेण प्रोफेसनल नहि बनब तऽ ई रिस्क समूचा लगानीकेँ ब्यर्थ कय सकैत अछि। नीक योजना आ ओहू सँ नीक क्रियान्वयन, एकर कमी सऽ सबटा गड़बड़ होइत छैक।
प्रवीण: अहाँक फिल्म मे हिरोइन किनका आ कोना लेल गेलनि?हुनकर अभिनय आ स्क्रीनक अनुभव सेहो देखल गेल छल आ कि कोनो अन्य विन्दु पर निर्णय लेल गेल?
रमानाथ: एकर जबाब एहि सँ पहिनुके प्रश्न मे कहि देने छी, हम शुरुआत मे सक्रिय नहि रही। आ व्यक्तिगत पहिचानक आधार सँ कोनो कलाकारक चुनाव उचित नहि। प्रोफेशनल होयब जरुरी छैक।
प्रवीण: अपनेक फिल्म मे के सब मुख्य भूमिका निर्वाह केने छथि? हिनका लोकनिक विषय मे मात्र किछुए शब्द मे बतायल जाउ।
रमानाथ: फिल्म के नायक छैथ कृष्णा मिश्रा, नायिका श्वेता वर्मा, और खलनायक नवीन चौधरी। एकर अतिरिक्त सहायक कलाकार सब मे अनेको रास लोककेँ भूमिका देल गेल छल।
प्रवीण: अहाँक फिल्मक बजट फाइनली कतेक रहल? कि सबहक पारिश्रमिकक भुगतानी समय सँ भऽ गेलैन?
रमानाथ: बजट लगभग ६५ लाख पहुँचि गेल। एहि मादे एकटा आरो खुलाशा करब बहुत आवश्यक अछि जे पूर्व प्रस्तावित बजट मे अप्रत्याशित वृद्ध भेलाक बाद एक बेर हम पूर्णत: हतोत्साहित भऽ गेलहुँ, मुदा ईश्वरक असीम कृपा सँ मित्र-स्वजन-परिजनक प्रेरणा भेटल जे बीच बाट मे जुआ पटकब ठीक नहि होयत। एहि समय भगवान् केर रूप मे भेट गेला सबसँ नजदीकक मित्र श्री आदित्य मिश्रजी। ओ जँ सहयोगक हाथ नहि बढबितैथ तऽ ई फिल्म आइ अहाँ सबहक सोझाँ बनिकय प्रस्तुत नहि रहैत। नहि सिर्फ आर्थिक सहयोग बल्कि दिन-राति एक करैत नैतिक आ शारीरिक सहयोग यानि तन-मन आ धन तिनू सँ आदित्य बाबु हाफ मर्डर केर डूबैत नाव केँ किनारा लगौलनि। हुनकर ई आभार हम कोनो जीवन मे नहि बिसैर सकब। जहाँ तक बात रहल पारिश्रमिक भुगतानीक, तऽ यथार्थ यैह अछि जे बहुत नाम मात्रक भुगतानी एखनहु बकियौता अछिये। प्री-प्रोडक्शन और पोस्ट-प्रोडक्शन केर कुल मिलाकय ३०-४० हजार ओहो हम आश्वाशन दैत छी जे निकट भविष्य मे जरुर चुकता कय देबैन।
प्रवीण: नितेश भारद्वाज नामक निर्देशक अपनेक फिल्म मे जुड़ल छलाह, हुनका कि तकलीफ भेलैन जे जहतर-पहतर बोकरी केने फिरैथ? आर तऽ आर, ओ मैथिल ब्राह्मण केँ सेहो फेसबुक पर गरियेने फिरैथ – एहेन कि तकलीफ देलियैन अपने लोकनि?
रमानाथ: एहि विषय पर हम ज्यादा नहि कहब। हाँ एतबा जरुर कहब कि फिल्म बनेनाए एकटा पैघ जिम्मेदारी छैक और बहुत कठिन काज छैक। एकरा हल्का मे नै लेबक चाही। ताहि लऽ कऽ ओकर अनुभव भेनाई जरुरी छैक। अतः एकर पढाइ और ट्रेनिंग लेनाइ परमवाश्यक, जे सब हुनका मे बिलकुल नै छल। गलती हमरो सँ भेल जे एतेक पैघ जिम्मेदारी देबय सँ पहिने हम जाँच-पड़ताल नै कय सकलौं। और किछु व्यक्ति केर बात पर भरोसा केलौ। निर्णय जल्दबाजी मे लऽ लेलौं। रहल हुनकर व्यक्तिगत आरोप-प्रत्यारोप तऽ ओ हुनकर अपन सोच छैन्ह और शायद बाद मे हुनका उत्तर भेट गेल हेतैन और नीक बेजाय के एहसास सेहो भेल हेतैन।
प्रवीण: हालहि अहाँ नेपाल आयल रही, विराटनगर केहन लागल? कार्यक्रमक अनुभव पर कि कहब?
रमानाथ: विराटनगर जहिना नाम तहिना विराट दिल और जूनून वला लोक सब केँ अपना आप मे समेटने ऐछ। बहुत जगह तऽ घूमबाक अवसर नहि भेटल मुदा जतबा देखलहुँ, बहुत साफ़-सुथरा और सुंदर छल। जहाँ तक कार्यक्रय अंतर-राष्ट्रीय कवि सम्मलेन २०१५ केर बात कही तऽ एकटा सार्थक और सफल प्रयास छल। बहुत रास नवतुरिया कवि सबकेँ मंच पर मौका भेटलैन। अतः पूरा आयोजन टीम केँ हमरा तरफ सँ बहुत धन्यवाद और भविष्य मे सेहो एहेन कार्यक्रम सब आरो होइत रहय सैह निवेदन करब।
प्रवीण: नेपाल मे रिलीज करबाक लेल किनका-किनका सँ सम्पर्क केलहुँ अछि आ कहिया धरि एकरा नेपाल मे रिलीज कैल जायत?
रमानाथ: नेपाल मे मैथिली फिल्म हाफ मर्डर केँ रिलीज़ करबाक बहुत इच्छुक छी। किछु लोक सब सँ सकारात्मक बात भेल छल। प्रयास करैत छलहुँ जे कहुना बात बनि जाय। मुदा अचानक सँ आयल ई त्रासदी सँ बहुत आहत भेलौं। और ओतुका लोक सबहक परिस्थिति देखि बहुत चिंतित छी। आब एखन फिल्म रिलीज़ करबाक बारे मे सोचनाइ ज्यादती हैत। किछु मित्र सब मिलकय किछु राहत सामग्री हमहुँ सब पठेलौं ऐछ।
प्रवीण: विगत केर सीख आगाँ कतेक काज देत? कि मैथिली फिल्म मे भविष्य देख रहल छी? स्पष्ट कहू!
रमानाथ: सीख और अनुभव तँ हमेशा काज अबैत छैक और हमरा पूर्ण विश्वाश ऐछ आब नव प्रोजेक्ट पर बहुत विश्वाश और धैर्यक संग काज कय सकैत छी। जहाँ तक मैथिली फिल्मक भविष्य केर बात छैक, एखन बहुत परिश्रमक जरुरत छैक। एखनो बहुत काज करबाक छैक। सबसँ महत्वपूर्ण जे दर्शक केँ जोड़नाइ, ओकरा मे रूचि जगेनाइ, कम बजट मे नीक प्रस्तुति देनाइ, सिनेमाघर उपलब्ध करेनाइ, सिनेमा डिस्ट्रीब्यूशन करय लेल एकटा शसक्त डिस्ट्रीब्यूटर केँ भेनाइ; एहि तरहक बहुत रास समस्या पर काज करबाक आवश्यकता छैक। लेकिन ख़ुशी ऐछ जे जाहि तरह सऽ हर क्षेत्र मे मिथिला-मैथिली लेल काज भऽ रहल ऐछ, लोक सब जागरूक भऽ रहल छैथ, मैथिलि फिल्म इंडस्ट्री केर सेहो विकास हेतैक और इंडस्ट्री स्थापित हेतैक। मैथिली फिल्म केर भविष्य बढियां हेतैक।
प्रवीण: नव कोनो फिल्मक निर्माण भऽ रहल अछि? आ कि हाफ मर्डर केँ फूल मर्डर करबाक दिशि ध्यान अछि?
रमानाथ: एखन एकटा धार्मिक फिल्म पर काज चैल रहल ऐछ लेकिन समय लागत जखन होम वर्क पूरा हैत सूचना अवश्य देब।
प्रवीण: मैथिली जिन्दाबाद आ एकर पाठक लेल किछु संदेश देल जाउ।
रमानाथ: मैथिली जिंदाबाद वेब पोर्टल मिथिला-मैथिली लेल बहुत नीक शुरुआत ऐछ और हमर सबसँ विनम्र निवेदन जे पूरा दिन मे एक बेर अवश्य एकरा देखि अपन सुझाव दी और एकरा बढ़ाबय मे अपन सहयोग दी चाहे कुनू माध्यम सँ संभव हुअय। अंत मे हमरा अपन बात राखबाक मौका देलौं ताहि लेल धन्यवाद और सबकेँ नमस्कार।


text:
भाषाभटकल लोक
१९८७ ई. मे बाढि सँ बेहाली आयल। जहाँ-तहाँ नदीक तटबन्ध सब टूटि जेबाक कारण बेहिसाब पानि सँ खेत-पथार, एतेक तक कि खरिहान, घर-अंगना सबटा डूबि गेल छल। लोक खाना कोना पकायत ताहू लेल समस्या रहैक। ऊँच-ऊँच बान्ह आ घरक छत पर आश्रय लय येन-केन-प्रकारेण संघर्ष कय केँ प्राण-रक्षा मे लागल छल। शायद ई वर्ष मिथिलावासी पर पहाड़ ढाहने छल।
बाढिक प्रकोप कम भेलाक बाद श्रमजीवी लोक केँ श्रम करबाक अवसर मे भारी कमी आबि गेलैक। पैंच-उधार लय केँ कोना-कोना परिवारक निर्वाह करय मजदूर वर्गक लोक। लेकिन एना कतेक दिन? गामघर दिश सूदि पर पाय जे लेलक तेकर खेत-पथार त छोड़ू, मड़ौसी डीहो तक साहु अपना नाम लिखबा लेलक, एहेन कतेको उदाहरण भेटैत अछि।
परिणाम यैह भेल जे मास माइग्रेशन (पैघ पैमानाक पलायन) केर कारक बनल। आर, १९८७ ई. केर झमार पुनः १९९१ मे, १९९५ मे… कहबाक अर्थ जे एखन धरि मिथिलाक अनेकों भूभाग मे हिमालय सँ प्राप्त बेशुमार जलराशिक अवैज्ञानिक व्यवस्थापनक कारण निरन्तर बाढिक प्रकोप सँ ई पलायन कम हेबाक बदले बढिते चलि गेल अछि।
श्रमजीवी समुदाय केर अधिकांश युवा तहिया दिल्ली, मुम्बई, पंजाब, भदोही, सुरत, कलकत्ता, लुधियाना, आदि विभिन्न क्षेत्र मे रोजी-रोटी कमेबाक वास्ते गाम सँ मोटरी-चोटरी लय रेल धय लैत छल। बस एकटा संगी या स्रोत भेटि गेल, कियो कतहु जाय लेल तैयार भऽ जाय। धीरे-धीरे, मिथिला क्षेत्र सँ यैह मजदूर पलायन संग ब्रेन ड्रेन (प्रतिभा पलायन) होयब सेहो आरम्भ भऽ गेल।
पुनः बिहार केर राजनीतिक अवस्था मे खुलेआम जातीय संघर्ष आ सत्ताक खेल-वेल १९९० केर दशक सँ चरम् पर पहुँचबाक कुचक्र आ तेकर दुष्परिणाम जे ९५% ब्रेन ड्रेन भऽ गेल। आब लगभग ३-४ दशक केर पलायनदंशक सब सँ खतरनाक दुष्परिणाम ई भेल अछि जे मिथिला जेहेन सनातनी जीवित सभ्यता मे अपन भाषा सेहो लिपि जेकाँ लोप होयबाक कगार पर पहुँचि गेल अछि।
हमरा मोन पड़ैत अछि अपन पढाई क्रम मे १९८३ मे चतरा (आब झारखंडक एक जिला) मे लगभग ६ मास रहबाक समय। गर्मी छुट्टी मे गाम अबिते एकटा बड पैघ समस्या होइत छल। जहाँ अपन मित्र वर्ग बीच जाय आ कि मगही मिश्रित हिन्दी (मैथिलेतर बोली) बाजब शुरू कय दी, फेर सब हँसय लागय त बड़ा कठिनाई सँ ओकरा सभक संग मैथिली बाजि पाबी। वास्तव मे दिक्कत हुअय आ करीब १०-१२ दिन ई समस्या अपना मे देखलहुँ। बड़ा विचित्र मनोभाव मे फँसल रही। अंगना आबी त माँ या पिता या परिजनक संग मैथिली मे बाजी, लेकिन बाहर जाइत देरी भाषाभटकल समान आचरण हुअय।
अपन एहि मनोनुभूति सँ बाद मे भाषा-भटकावक मूल कारण केर अध्ययन मे बहुत सहयोग भेटल। दुर्गा पूजा मे जखन वैह पलायन कएने परदेशिया गामवासी सब जखन गाम आबय त देखी जे घर मे मैथिली मे बजैत अछि, मुदा बाहर जाइते हमरे जेकाँ ओकरा सभक मुंहे टूटी-फूटी हिन्दी स्वतः बजा जाइक।
आजुक अवस्था त ई अछि जे आब मैथिल केवल रोजी-रोटी लेल परदेश गेला आ कमा-कमा घर अनला से नहि, जतय कमाइत छथि ओतहि अपना अनुकूल अपन नव आशियाना ठाढ कय लेला। कम सँ कम ब्रेनी मैथिल त आइ ९०% केर संख्या मे डबल रेजिडेन्स (गाम व शहर दुनू ठाम आवास) केर पद्धति पर अवस्से टा जियैत छथि। हँ, तखन श्रमजीवी वर्ग एखनहुँ धरि शहर व गाम बीच निश्चित आबर-जात निर्वाह करैत सामूहिक निवास मे शहरो मे रहैत अछि। आर समग्र मे ८०% पलायन कयल मैथिल अपन परिवार व बाल-बच्चा सहित मिथिला सँ दूर रहैत छथि। एना परिवार सहित शहरी परिवेश मे रहबाक कारणे आइ मिथिलाक अपन मौलिक भाषा-बोली केँ बिसरिकय नव भाषा-बोली केँ अंगीकार करैत ई लोकनि सदा-सदा लेल परदेशी बनि रहला अछि, जे मास माइग्रेशनक सब सँ खतरनाक प्रभाव – दुर्गुणक चरित्र रूप मे देखाय लागल अछि।
लोकपलायन सँ लोक चरित्र मे भाषाभटकाव संग संस्कृति सँ दूर भेनाय स्वाभाविक छैक। आर, जहाँ लोकसंस्कृति समाप्त त लोक सेहो समाप्तहि मानल जाइछ। हालांकि, जनसंख्याक हिसाब सँ गामहु मे एकटा निश्चित वर्ग रहि रहल अछि, लेकिन ईहो वर्ग अपना केँ परदेशियेक बोली-वाणी-वाइन आदि सँ रांगि रहल देखाइत अछि। जेना, हमर भतीजा दिल्ली मे रहि रहल अछि, हम जखन बात करब त ओ हमरा संग हिन्दिये बाजत… स्वाभाविक छैक जे ओकरा संग हमहुँ हिन्दिये बजबैक। भाषाभटकावक ई स्थिति मिथिला लेल बहुत पैघ समस्याक सृजन कय रहलैक अछि।
कोनो समस्या बिना समाधानक नहि होइछ। मिथिलाक बुद्धिजीवी वर्ग लगातार अपन भाषा-साहित्य आ संस्कृति केर रक्षा लेल तरह-तरह के उपाय करैत देखा रहला अछि। आइ मिथिला गाम मे भले नजरि कम आबय, दिल्लीक गली-गली मे नजरि आबि जायत। अर्थात् दिल्लीक सब प्रमुख स्थान जतय मैथिलक बाहुल्यता अछि, ओ सब साल भरि मे मिथिलाक संस्कृति अनुसार कोनो न कोनो धार्मिक अनुष्ठान, भजन-कीर्तन, मन्दिर निर्माण आ सामुदायिक ऐक्यबद्धताक उपाय अवलम्बन करैत, संगहि भाषा-साहित्य केन्द्रित विद्यापति स्मृति पर्व समारोह, मिथिला विभूति स्मृति आदिक आयोजन करैत देखा रहला अछि। दिल्ली मात्र नहि, आस्ट्रेलियाक मेलबोर्न या सिडनी, अथवा अमेरिकाक अटलान्टा वा न्युयोर्क, माने भारत व नेपाल संग विश्व भरि मे जतय कतहु छथि, बड़ा तेजी सँ अपन भाषा-संस्कृति केँ जगेबाक लेल प्रयास करैत देखा रहला अछि।
हँ, तखन डरक बात ई छैक जे सम्भ्रान्त आ सुसंस्कृत लोक त समाधानक बाट आख्तियार करैत देखाइत छथि… लेकिन हिनकहु सभक बालबच्चा मे ८०% भाषाभटकाव ओहिना झलैक रहल अछि। श्रमजीवी लोक जे शहरी परिवेश मे सामुदायिक-सामूहिक वास परिवार सहित लेलनि अछि, हुनका लोकनिक बाल-बच्चा मे त १००% आन क्षेत्रक भाषा-बोली आ संस्कार विकसित होइत छन्हि आर ओ सब त बुझू जे एक सँ दोसर पीढी धरि जाइत-जाइत मैथिल पहिचान सँ स्वतः विहीन भऽ जेता। हिनका सभ मे सँ किछु लोक दोसर पीढी धरि यदि मिथिला सँ जुड़लो रहि गेल, तैयो ई सब अपन मौलिकता केँ पुनः नहि पकड़ि सकता।
निष्कर्ष हमर यैह अछि जे समस्याक दीर्घकालिक असैर सँ समाज केँ आगाह कयल जाय आ मिथिला केँ जीवन्त रखबाक लेल एकर मूल तत्त्व यानि लोकसंस्कृति सँ सब वर्ग केँ जोड़िकय राखल जाय। एहि लेल सम्भ्रान्त वर्ग पर विशेष भार अछि जे कोनो आयोजन मे एकल वर्ग नहि, बहुलवर्गक सहभागिता केना होयत ताहि दिशा मे आवश्यक डेग उठायल करथि। ॐ तत्सत्!
एहि लेख मे अहाँक महत्वपूर्ण सुझाव सेहो आमंत्रित करैत छी, कारण हमर सोचन क्षमता सँ किछु समुचित बात छुटियो सकैत अछि। ध्यान राखब, सहयोग करब। धन्यवाद।
हरिः हरः!!


text:
पटना। बिहार सरकार परती पडल औद्योगिक जमीन वापस लेबाक फैसला केलक अछि। एकरा लेल राज्य सरकार एकटा ‘निकास नीति’ (एक्जिट पॉलिसी) तैयार केलक अछि। एहि नीति क तहत राज्य सरकार एहन जमीनक लीजधारक कए मुआवजे सेहो देबाक फैसला लेलक अछि।
बिहार औद्योगिक भूमि विकास प्राधिकरण (बियाडा) क प्रबंध निदेशक दीपक कुमार एकटा साक्षात्कार मे कहला अछि जे राज्य सरकार एखन तेज औद्योगीकरण क कोशिश क रहल अछि। मुदा एहि मामला मे औद्योगिक भूमि क कमी रोडा अटका रहल अछि। बियाडा एहि मामला मे अपन दिस स पूरा कोशिश क रहल अछि जे हुनका सब कए जमीन उपलब्ध भ सकए। हम नव औद्योगिक क्षेत्रक विकास सेहो क रहल छी, मुदा पुरान क्षेत्र मे परती पडल जमीन ओकर विकास मे बाधक भ रहल अछि। पुरान औद्योगिक क्षेत्र कए बेहतर रख-रखाव क कोशिश सेहो एहि स प्रभावित भ रहल अछि। कई साल पूर्व आवंटित भेल जमीन पर एखन धरि कोनो काज शुरू नहि कैल गेल अछि। एहि जमीनक आवंटन कई साल पूर्व बियाडा विभिन्न उद्योग क स्थापना लेल लीज पर देने छल मुदा जमीन एखनो परती अछि। हम एहि तस्वीर कए बदलबा मे लागल छी, ताकि संसाधन क पूरा इस्तेमाल भ सकए। लिहाजा, बियाडा एहन औद्योगिक भूमि एक वापस हासिल करबाक फैसला केलक अछि। ओ कहला जे बियाडा अपन निकास नीति 8 फरवरी कए बोर्ड क समक्ष राखत। बोर्डक सहमति क बाद एकरा लागू कैल जाएत।
सूत्र क कहब अछि जे बियाडा उद्यमी क मदद लेल एकटा हस्तांतरण नीति सेहो आनि रहल अछि। एखन उद्यमी अपन औद्योगिक भूमि क लीज कए सीधा दोसर उद्यमी क नाम हस्तांतरित नहि क सकैत छथि, मुदा नवका नीति मे सरकार एहि मामला मे लचीला रवैया अपना सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
विषय थिकैक गरीबी। गरीबी सामान्यतया अभिशाप मानल जाइत छैक। से सच्चाई थिकैक। गरीबी एक अभिशापे थिक। अभाव केँ आशीर्वाद केना मानल जाय! लेकिन गरीबी एकटा चुनौती सेहो होइत छैक। गरीबी एकटा हठ सेहो होइत छैक। गरीबी एकटा परीक्षा सेहो होइत छैक। गरीबी के आध्यात्मिक स्वरूप पर हमर चिन्तन बहुत अलग अछि। हम राजा हरिश्चन्द्र केँ गरीबी मे देखलियनि। हम सुदामा केँ गरीबी मे देखलियनि। हमरा शबरी के गरीबी नजरि पड़ल। स्वयं महादेव गरीब बनि गेलथि। टका-पैसा सँ सम्पन्न आ बुद्धि सँ दरिद्र सेहो गरीबे भेल। हमरा कुन्ती के गरीबी सेहो देखय मे आयल, सेहो हुनकर अपनहि वचन सँ… ओ जखन कृष्ण केँ महाभारत युद्धोपरान्त वापसी करैत समय कहने रहथिन… जे बौआ, हमरा सदिखन गरीबे बना के रखिहें जाहि सँ हम तोरा याद करैत रही आ तूँ गरीबक सहारा बनिकय सदिखन हमरा पास बनल रहिहें, तूँ कखनहुँ हमर मोन सँ बाहर नहि जइहें। हम यथार्थतः एहि गरीबी केँ खूब पसीन करैत छी।
गरीब आ कल्लर (मंगुआ) मे फर्क छैक। गरीब अपन गरीबी मे रहितो लोभ नहि करैछ, जतेक सँ पुरि जेतैक ततबे के इच्छा करैत अछि तखन गरीब भेल। आ जँ गरीबी केँ दूर करबाक लेल लोभ, मोह, माया आदि मे फँसिकय आवश्यकता सँ बेसी मंगबाक इच्छा करय त ओ कल्लर भेल। कल्लर सँ हमरा दूरी बनबय मे नीक लगैत अछि। कल्लर केँ किछु दैतो हमरा नीक नहि लगैत अछि। लेकिन असहाय, दीन, दुखिया, समस्याग्रस्त मानव, हीनभावना सँ ग्रसित दुःखी लोक – ई सब हमरा बेसीकाल ईश्वरक बदलल रूप बुझाइत अछि। जतय तक हुए सहयोग के भावना सँ एहि सब केँ सेवा करबाक चाही।
एहेन बहुत रास खिस्सा सब मोन पड़ैत अछि जे गरीबी मे देखलहुँ, लेकिन कर्मठता सँ एक गरीब सेहो अपन आत्मसम्मान केँ उच्च राखि सकैत अछि से हमरा बड पैघ शिक्षा देलक एहि जीवन मे। कथमपि लोभ नहि करबाक चाही। घटल छी त कोनो बात नहि, अधर्म आ अत्याचार के सहारा लय, ठगी आ धोखा कय दोसरक सम्पत्तिक हरण करब आ गरीबी दूर करब… ई महापाप थिक। एहि तरहक सोच रखनिहार कतेको महापुरुष भेलथि एहि संसार मे। मिथिलाक अयाची मिश्र (मूल नाम भवनाथ मिश्र) केर कथा पढ़ने-सुनने छी। आइ धरि ओ केकरो सँ किछुओ याचना नहि कयलनि। निःसन्तान रहथि। पत्नी बड कहलखिन त एकटा पुत्र अपन इष्टदेव महादेव सँ मंगलनि। स्वयं शंकर आबि गेलखिन पुत्रक रूप मे। आ से शंकर जखन दरभंगा महाराजक दरबार मे अपन परिचय देलखिन –
बालोऽहं जगदानन्द न मे बाला सरस्वती।
अपूर्णे पंचमे वर्षे वर्णयामि जगत्त्रयम्॥
बुझि जाउ जे ओ बालकक तेज केहेन रहल हेतैक दरबार मे। बड़का-बड़का विज्ञजन दाँत तर केना आंगुर दबौने हेथिन। महाराज त एतबा प्रसन्न भेलाह जे अक्खा-सम्पत्ति ओहि बालक केँ दान मे दय देलखिन। लेकिन पिता अयाची जे हुनकर जन्मक समय अभावक कारण चमाइन केँ ओकर पारिश्रमिक नहि देने रहथिन, मात्र गछने रहथिन जे एहि बालकक पहिल कमाइ तोरे देबउ… आ से बालक शंकर द्वारा अर्जित ओ सारा सम्पत्ति चमाइन केँ दय देलखिन। बुझू! एक गरीब लेल ओतेक दान बड पैघ बात रहैक। लेकिन ओ गरीब नहि, स्वयं दिव्यपुरुष भगवान् रहथि आ लोकाचार मे गरीबी झेलि एहेन उदाहरण बना गेलाह जे आइ धरि हम-अहाँ चर्चा करैत छी। आइयो चमैनियाँ पोखरि सरिसवपाही मे विद्यमान अछि।
हे गरीब भगवान लोकनि! खासकय युवा लोकनि! जिनका अपन गरीबी के भान भ’ जायत ओ संसार सँ तरि जायब। लेकिन ध्यान राखब, कल्लर टा नहि बनब।
हरिः हरः!!


text:
मिथिला के तरुआ के स्वाद तs बहुत नेने होयब, आउ आइ तरुआ सबहक आपस मे नोंक-झोंक केर मजा ली …..
भिंडी :-
भिनभिनाइत भिंडी के तरुआ, आगु आ ने रे मुंह जरूआ
हमरा बिनु उदाश अछि थारी, करगर तरुआ रसगर तरकारी ।
कदीमा :-
गे भिंडी तू चुप्पे रह, अहि से आगु किछ नै कह
लस लस तरुआ, फच फच झोर ,नाम सुनितहि खसतै नोर।
खायत जे से खोदत दाँत, देखिते तोरा सीकुरत नाक
हम कदीमा नमहर मोंट, भागि ले नै तs कटबौ झोंट ।
आलू :-
जमा देबै हम थापर तड़ तड़, कयल हिनके सब हमर परि तर
छें जे मर्दक बेटा तोय, आबि के बान्ह लंगोट
तों की बाजें माटि तर सs, बाजे जेना जनाना घर सs
हमरे पर अछि दुनियाँ राजी, आब जे बजबें बन्हबौ जाबी
हमर तरुआ लाजवाब, नाम हमर अछि लाल गुलाब
परोर :-
बहुत दूर सौं आबि रहल छी, ताहि हेतु भs गेलौंह लेट
हमर तरुआ खाइत अछि सेठ, ताहि हेतु नमरल छैन पेट
दू फाँक कs भरि मसाला, दियौ तेल नहि गरबर झाला
दालि भात पर झटपट खाउ, भेल देर ऑफिस चलि जाउ
फुलकोबी :-
फुलकोबी के फुजल कान, हमरे पर छह एतेक शान
हमर तरुआ होइत अछि अजीब, ककरो ककरो भेल नसीब
तिलकोर :-
सुनि हाल तिलकोर पंच, हाथ जोड़ि के बैसल मंच
सुंदर नाम हमर तिलकोर, हमर लत्तिक ओर नहि छोर
भेटी बिना मूल्य आ दाम, मिथिला भरि पसरल अछि नाम
गर्व से कहू हम मैथिल छी…………………….!!


text:
समस्त भारतवासी आ भारतप्रेमी लेल ई बड़का खुशीक बात अछि (?) जे भारत आब सबसं बेसी गरीब जनसंख्याबला देश नै रहल. आब हमरा लोकनि कें ई सामान्य ज्ञान विषयक बात जानि लेबाक चाही. एहन खुलासा एक रिपोर्टक माध्यम सं भेल अछि. गरीबी मे लगातार कमी होएबाक कारणें अपन सबहक देश आब सबसं बेसी गरीब जनसंख्याबला देश नै अछि.
बता दी जे आब नाइजीरिया एहन देश अछि जतय भारत सं बेसी गरीब लोक अछि. भारत मे गरीबक जनसंख्या 7.3 करोड़ अछि त' नाइजीरिया मे एहन लोकक संख्या लगभग 8.7 करोड़ बताओल जा रहल अछि. अमेरिकाक एक शोध संस्थान ई रिपोर्ट जारी केलक अछि.
एहि सूची मे कांगो दोसर नंबर पर शीघ्र आबि जाएत आ भारत स्थिति मे आओर सुधारक संभावना अछि. साल 2030 धरि दुनिया कें गरीबी करबाक लेल संयुक्त राष्ट्र द्वारा टिकाऊ विकास लक्ष्य बनाओल गेल अछि. भारत तेजी सं विकास पथ पर अछि आब गरीबी उन्मूलन संभव होइत देखा रहल अछि.


text:
निराजन झा, भारदह, सप्तरी। अगस्त १८, २०१५. मैथिली जिन्दाबाद!!
नेपाल सरकार द्वारा जारी कैल गेल ६ प्रदेश केर सीमांकन प्रति असहमति आ आक्रोश देखबैत विभिन्न मधेशवादी राजनीतिक दल आ मोर्चा द्वारा पिछला दुइ दिन सँ मधेश (तराई) पूरा बन्द कैल गेल अछि। एक तरफ थारू सबहक पहिचान केँ नकारैत अखण्ड सुदूर पश्चिम मे विरोध तऽ दोसर दिस पूर्वी मधेश मे परसा सँ सप्तरी धरि मात्र ८ जिल्लाक प्रदेश नंबर २ केर सीमा प्रति असंतोषक परिणामस्वरूप एक बेर फेर सँ मधेश तथा थरुहट प्रदेश लेल आन्दोलन विस्फोटक रूप लय रहल अछि। पश्चिम मे थरुहट प्रदेश केर स्थापना आ पूर्व मे परसा सँ झापा धरिक मधेश केर स्थापनाक माँग जोर पकड़ि लेने अछि। दोसर तरफ सरकार अपनहि जिद्द पर अड़ल केवल शान्ति लेल ‘पुनर्विचार करैत सीमांकन फेर सँ करबाक’ बात कहि रहल अछि।
सप्तरी केर भारदह मे स्थिति अनियंत्रित
विभिन्न समाचार स्रोतक अनुसार प्रहरी द्वारा आन्दोलनकारी केँ सड़क सँ हँटेबाक आ बन्दी केर प्रतिकार करबाक कारणे चलायल गेल गोली आ आँसू-गैस सँ आन्दोलनकारी केर शहादति आ घायल होयबाक खबड़ि आयल अछि। गोली लगला सँ भारदह गाविस–१ निवासी संघीय समाजवादी फोरम नेपालक कार्यकर्ता राजीव कुमार राउत केर मृत्यु भेलैक अछि। तहिना प्रहरीक गोली सँ भारदह–१ निवासी १७ वर्षीय सत्यनारायण राउत, ३५ वर्षीय सुरेन्द्रकुमार मण्डल, १६ वर्षीय अपक साह, भारदह–२ केर ४३ वर्षीय देवनारायण विश्वास, आर १९ वर्षीय गोपालराज मण्डल शिकस्त घायल होयबाक खबैड़ अछि।
आन्दोलकारी उपर प्रहरीक अन्धाधुन्ध लाठीचार्ज सँ संघीय फोरम नेपालक केन्द्रिय सदस्य शैलेन्द्रप्रसाद साह, जिल्ला अध्यक्ष तथा मोर्चाक संयोजक दिनेश यादव सहित दर्जनौं नेता तथा कार्यकर्ता घायल भेल अछि। प्रहरी भीड केँ नियन्त्रण मे लेबाक लेल दर्जनौं राउन्ड गोली फायर केलक आ संगहि अश्रु ग्यास सेहो प्रहार केलक अछि।
ओम्हर सप्तरी प्रहरी उपरीक्षक शिशिर कुमार कर्माचार्य केर अनुसार अवरुद्ध राजमार्ग खुलेबाक लेल गेल गेल प्रहरी ऊपर आन्दोलनकारी सब रोड़ा-पाथर तथा पेट्रोल बम्ब प्रहार केलाक बाद जबाबी कार्रबाई मे प्रहरी द्वारा लाठीचार्ज आर हवाइ फायर कैल गेल बतौलनि। मुदा गोली सँ एखन धरि केकरो मृत्यु नहि होयबाक बात सेहो बतौलनि।


text:
नक्शा संशोधन उपरान्त नागरिकता संशोधन
आइ नेपाल मे ट्रेन्ड कय रहल अछि ‘वैवाहिक अंगीकृत नागरिकता’ लेल ७ वर्षक निवास प्रमाणपत्र। सत्ताधारी नेकपाक सचिवालय द्वारा सम्बन्धित संसदीय समिति केँ अंगीकृत नागरिकता प्रदान करबाक लेल कम सँ कम ७ वर्षक बसोवास प्रमाण होयब आवश्यक अछि। यानि विदेशी नागरिक संग विवाहक बाद जखन ७ वर्ष तक नेपाल मे रहती तखन मात्र नेपालक नागरिकता लेल आवेदन स्वीकार कयल जायत।
भारत मे सेहो नागरिकता अधिनियम, १९५५ अन्तर्गत जन्मक आधार वा वंशज आधारक संग पंजीयन द्वारा सेहो नागरिकता प्राप्तिक तरीका उपलब्ध अछि, जाहि मे विदेशक नागरिक जँ कोनो भारतक नागरिक सँ विवाह कय केँ ७ वर्ष धरि भारत मे रहबाक प्रमाणपत्र सहित आवेदन करत तखनहि ओकरा नागरिकता प्रदान कयल जा सकैत छैक।
नेपालक प्रबुद्ध लोक भारतक उदाहरण दैत नेपाल केर अंगीकृत नागरिकता केँ ७ वर्ष पछाति देबाक बात करैत छथि। लेकिन नेपाल मे जाहि तरहें नागरिकता बिना कोनो काज नहि कयल जा सकैत छैक, उच्च शिक्षा तक प्राप्ति लेल कियो बिना नागरिकता कतहु आवेदन नहि कय सकैत अछि, तेना भारत मे अनेकों तरहक पहिचान पत्र केँ मान्यता भेटल छैक जेकर आधार पर अहाँ नागरिक लेल उपलब्ध सामान्य सारा सुविधा प्राप्त कय सकैत छी।
नेपालक नागरिक लेल भारत द्वारा ओ समस्त अधिकार देल गेल छैक जे एक भारतीय नागरिक लेल उपलब्ध अछि। किछेक विशेष क्षेत्र छोड़ि नेपालक नागरिक भारत मे सरकारी नौकरी सेहो प्राप्त कय सकैत अछि। नेपालक समस्त औद्योगिक उत्पादन भारतीय उत्पादन आ उत्पादक समान कर भुगतान कय विशाल भारतीय बाजार केर लाभ सेहो उठबैत अछि। सब सँ पैघ बात जे नेपालक वीर जवान केँ भारत अपन देशक सैन्य सुरक्षा तक लेल नियुक्ति दैत छैक। भारतक कोनो नगर या महानगर में नेपाली नागरिक केँ ओकर ईमानदारी आ बहादुरी संग परिश्रमी होयबाक कारण तुरन्त नौकरी भेटि जाइत छैक। आइ करीब 40 सँ 50 लाख नेपाली भारत मे रोजगार करैत नहि केवल अपन बल्कि अपन देशहु लेल वैदेशिक मुद्रा अर्जन करैत अछि।
नेपाल आ भारत बीच भेल 1950 केर शान्ति आ मैत्री समझौता में उपरोक्त सारा अधिकार नेपाली लेल भारत मे आ भारतीय लेल नेपाल में देल गेलैक अछि। भारतीय नागरिक खास कय सीमावर्ती क्षेत्र सँ नेपाल में रोजी रोटी लेल अबैत रहल अछि। 1950 केर आसपास त नेपाल में विभिन्न विभाग सभ में विशेष योगदान देबाक लेल विशेष तौर पर आमंत्रित आ आकर्षित करैत भारत सँ बजाकय नेपाल में बसायल सेहो गेल। कय टा खिस्सा प्रचलित अछि। आजुक अरबपति उद्योग परिवार कहियो लोटा लय केँ नेपाल एलाह। जुट आ सोना समान हैसियत सँ व्यापार करय। हाल साल धरि व्यापारिक सम्बन्ध सँ मित्रता परवान चढ़ैत देखि रहल छी। लेकिन कालान्तर में भारतीय ऊपर शंका आ अविश्वास करबाक राजनैतिक हल्ला मचैत रहल, वर्क परमिट जारी करबाक, पहाड़ सँ बैलेबाक, बिन बातक बात पर जिल्लत आदिक घटना सेहो भेल।
रोटी संग बेटी केर विवाह एक-दोसरक देश मे होइत रहल। खासकय सीमाक्षेत्र केर लोक दुनू पार एक्के भाषा, भेष आ भूषण केर होयबाक कारण खुजल सीमा में ऐतिहासिक समझौता आ विश्वास संग नेपाल आ भारतक सम्प्रभुता केर रक्षक बनिकय विलक्षण मैत्री बनेलक। मुदा किछु समय सँ एहि विलक्षणता पर किछु राजनीतिकर्मी केर नजरि लागि गेलैक अछि। आब त सीमाक्षेत्र केर लोक सेहो बेटी-बेटा के सम्बन्ध भारत-भारत आ नेपाल-नेपाल में अपने-अपने जोतय करय लागल अछि। तथ्यांक निरीक्षण करब, सर्वेक्षण करब त निश्चित ई घटोत्तरी विगत केर 3 दशक व ताहू में पिछला 1 दशक में सर्वाधिक प्रभावित भेल अभरत।
एकर कारण की? एकर कारक के? शासक वर्गक आशंका, काठमांडू केर दुविधा। नीतिकार में सीमाक्षेत्र केर लोक पर अराजक आ विखंडनकारी राजनीति केर शोर सँ सेहो ई सम्बन्ध कमजोर भेल अछि। मधेश आन्दोलन केर अपव्याख्या आ गोटेक राइट टू सेसेसन (पृथकतावादी) मांग रखनिहार सेहो उत्प्रेरक केर कार्य कयलक। दिल्ली आ काठमांडू केर हवाहवाई राजनयिक व कूटनीतिक बात विचार आ व्यवहार एहि जड़ि केँ विगत में अवहेलना कयलक। ख्याली पुकाव खूब पकायल गेल।
लेकिन ई नव वातावरण केकरा लेल कतेक हितकर अछि एहि पर दूरदर्शी विचारक मौन अछि। भारतीय कूटनीतिक वर्ग में एहि दिशा में देरी सँ मुदा सोचनाय शुरू भ चुकल अछि। विगत तनावपूर्ण सम्बन्ध में भारत द्वारा जनस्तरिय सम्बन्ध केँ सर्वाधिक महत्वपूर्ण कहैत नेपालक उकसाहट के बादो शालीन आ गम्भीर बयान व व्यवहार देखल जा रहल अछि। पैघता सँ पैघ कहाइत अछि भारत। नेपालक दावी पैघ मुदा व्यवहार में ओछ्ता सँ आन्तरिक प्रतिरोध व आलोचना खेपि रहल अछि।
मीडिया सँ लैत नीति निर्माता लोकनि कतबो वोकल होइत रहथि, आइ 70-80 वर्षक इतिहास में परिवर्तनशील राजनीतिक अवस्था स्वयं गवाही दैत अछि जे नेपाल व नेपाली लेल ई लोकनि कतेक सार्थक सिद्ध भ सकलाह। खलिया वर्तन ढंढन बाजय, किछु तहिना खोखला चिन्ता आ बेसुमार राजनीति देखैत छी एतय। कहू, एतेक संघर्षक बल पर बहाल नव संघीयता आ संविधान, दुइ तिहाई बहुमत केर सरकार, सुखी नेपाली समृद्ध नेपालक सपना मात्र हवाहवाई सिद्ध भ रहल अछि। चीन, अमेरिका, यूरोप, जापान, भारत, कोन राष्ट्र नहि अछि सहयोगी, मुदा विगत समय केर पूर्ण बहुमत के सरकार कोनो चमत्कार नहि कय पाबि रहल अछि। ऊपर सँ भारत संग अराड़! एहि सँ होयत की!😊
हरिः हरः!!


text:
पटना। पर्यटक क मामला मे बिहार दू साल पहिने गोवा कए पाछु छोडि चुकल अछि। आब पटनाक सुनसान दियारा गोवा क आनंद देबा लेल तैयार अछि। पटनाक एकटा नव रूप दुनियाक सामने आबि गेल अछि जे कोनो नजरि स गोवाक मस्ती स कम नहि अछि। गोवा क अनुभव कए देखैत बिहार सरकार एहि ठाम लेल सुरक्षा क सख्त व्यवस्था केलक अछि। एकर अंदाजा एहि स लगाएल जा सकैत अछि जे दियारा क क्षेत्र सारण जिला मे अछि मुदा केवल सारण पुलिस एकर सुरक्षा नहि देखत। एकर सुरक्षा लेल विशेष तौर पर पटना क एसएसपी कए निर्देश देल गेल अछि।
उप मुख्यमंत्री सुशील कुमार मोदी रविदिन कालीघाट क सामने दियारा पर नवनिर्मित फूडकोर्ट, वाटर स्पोटर््स आ अन्य पर्यटकीय सुविधा क शुभारंभ केलथि। एहि अवसर पर मोदी कहला जे कईटा राज्य नदी क कछैर कए विकसित करि पर्यटक कए आकर्षित करि रहल अछि। हम गंगा क दियारा क इस्तेमाल करि राजधानी क लोक कए एकटा बेहतर स्थल उपलब्ध करा देलहुं अछि। ओ कहला जे एकर सदुपयोग हेबाक चाही। मोदी कहला जे बिहार में पर्यटक क संख्या तेजी स बढि रहल अछि। एहि साल ठंड क मौसम में दियारा भ्रमण एकटा नव तरहक आनंद देत।ओ कहला जे शहर क भीड़-भाड़ स दूर लोक एहि ठाम परिवार संग मस्ती करि सकैत छथि।
मोदी कहला जे सरकार केवल पटना तक नहि संपूर्ण बिहार कए विहार योग्य बनेबा मे लागल अछि। नवादा जिला में ककोलत जलप्रपात कए रमणीय स्थल क रूप में विकसित कैल जा रहल अछि। राजगीर में नव झूला आ मृग विहार, घोड़ा कटोरा क विकास भ रहल अछि। वाल्मिकी व्याघ्र परियोजना में पर्यटक कए भ्रमण लेल सुविधा बढाउल जा रहल अछि। पर्यटन मंत्री सुनील कुमार पिंटू कहला जे एहि ठाम खेलकूद आ खानपान क व्यवस्था अछि। ओ कहला जे एहि ठाम ऊंट क सवारी, स्पीड बोर्ड राइड, जेटस्की राइड, प्ले एक्टिविटी, एयर माडलिंग शो आदि क व्यवस्था अछि। एयर माडलिंग शनि आ रविदिन उपलब्ध रहत। ऊंट क सवारी फिलहाल चालू नहि भेल अछि। एहि स्थल पर एबा लेल कोनो व्यक्ति कए बिहार राज्य पर्यटन विकास निगम क फ्लोटिंग रेस्तरां स 100 टका खर्च पर दियारा पहुंचए पडत। एहि ठाम एबा लेल गांधीघाट आ कालीघाट स सामान्य नाव सेहो उपलब्ध अछि। इ मात्र 20 टका प्रति व्यक्ति किराया पर अहां कए दियारा पहुंचा देत आ वापस सेहो आनत। फ्लोटिंग रेस्तरां गांधीघाट स दिन मे 12 बजे खुलैत अछि। इ हर डेढ़ घंटा पर उपलब्ध रहैत अछि।


text:
लोकार्पण समारोह म' रामशृंगार पांडेय अप्पन अध्यक्षीय उद्बोधन म' कहलनि कि मणिकांत जीक अवतरण क्षेत्र पुरुख के रुप म' भेल अछि आओर ओ अप्पन रचना सभक माध्यम सँ जनमानस क' अप्पन दिस आकर्षित क' रहल छथि। लोकार्पण समारोह क' संबोधित करैत मैथिली सेनानी डॉ. बैद्यनाथ चौधरी बैजू कहलनि कि मणिकांत झा द्वारा चलाओल जे रहल गीतक ई शृंखला निरंतर प्रवाहमान रहत।
मैथिली हास्यव्यंग्य के सशक्त हस्ताक्षर डॉ. जयप्रकाश चौधरी जनक कहलनि कि प्रख्यात साहित्यकार कविचूड़ामणि काशीकांत मिश्र केर जयंतीक अवसर पर आयोजित एहि पोथीक लोकार्पण अभूतपूर्व ढंग स' होयब मणिशृंखला के लेल शुभ संकेत अछि। समारोह क' संबोधित करैत अजित आजाद कहलनि कि पछिला दस बरख म' मणिकांत झा द्वारा मैथिली गीतक भंडार क' बहुते समृद्ध कायल गेल अछि। कार्यक्रम म' विष्णुदेव झा विकल कहलनि कि हिनकर रचना आब युवावस्था म' पहुँच अछि।
लोकार्पण समारोह म' पहुँचल अतिथि सभक स्वागत रिजनल सेकेंड्री स्कूल के प्राचार्य मनोज कुमार झा पाग चादर सँ केलनि। कार्यक्रम म' दिलीप कुमार झा, संतोष कुमार मिश्र चुन्नू, राजीव कुमार, डॉ. शुभेंद्रनाथ ठाकुर, नीलम झा, मनोज कुमार चौधरी, जटाधर मिश्र आदि अप्पन विचार राखलनि।
गंधर्व झा केर वेदध्वनि सँ आरंभ भेल एहि लोकार्पण समारोह म' डॉ. सुष्मा झा, दीपक कुमार झा, बमबम झा, नीरज झा, केदार नाथ कुमर, अशोक कुमार झा, अर्जुन झा, आशुतोष, अभिषेक सहित कैको कलाकार द्वारा जगदंबमणि के गीत प्रस्तूत करि लोग सभके अभिभूत क' देलनि।


text:
रियाध, सउदी अरब। सितम्बर १५, २०१५. मैथिली जिन्दाबाद!!
मिथिला एकता समाज सउदी अपन निरंतर चिन्तन एवं कार्यक्रम सँ मिथिला समाज सहित समस्त नेपाली मानव समुदाय केर हित लेल किछु न किछु नव कीर्तिमान् बनबैत रहल अछि। मिथिला एकता समाज केर अध्यक्ष सुनील गुप्ता जानकारी करौलनि अछि जे मानवीय सेवा आ परोपकारक भावना सँ हम सब जतेक कय सकैत छी से करय लेल तत्पर रहैत छी।
ओ जानकारी करौलनि जे मैन-पावर एजेन्सी केर मार्फत सँ बहुत ठगीक मामिला सोझाँ अबैत अछि, मुदा स्वयं कामदार केर मार्फत दोसर कामदार लेल रोजगार ताकब एकटा सुभिस्तापूर्ण सेवा हम सब उपलब्ध करा सकैत छी से सोचि अपन संस्थाक सदस्य सबकेँ एहि लेल उचित जानकारी समेटबाक आग्रह केलहुँ।
संस्थाक तरफ सँ आ व्यक्तिगत सदस्यक तरफ सँ सेहो समय-समय पर एहि तरहक आवश्यकताक बारे समाचार दैत रहब, इच्छूक व्यक्ति हमरा सब सँ फेसबुक पेजक मार्फत सम्पर्क करैत उचित लाभ उठा सकैत छथि। एहि मे बिचौलिया सब पर जे अनाहक पैसाक नोक्सानी करय पड़ैत छैक ताहि सँ बचता, संगहि बेसीकाल बात कोनो काजक आ यथार्थ काज किछु आरे समान जे धोखाधड़ी आदि होइत छैक ताहू सँ बचैत सीधे रोजगारदाता आ संस्था सँ सम्पर्क कय सकैत छथि।
निश्चित रूप सँ मिथिला एकता समाजक एहि डेग सँ बहुते मिथिलावासी लोकनि केँ लाभ पहुँचत से आशा राखि सकैत छी।
हालक लेल अध्यक्ष सुनील गुप्ता अपन फेसबुक पेज सँ जानकारी करौलनि अछि जे यदि कियो साथी नक्कल कफाला कराबय चाहैत होइ तऽ इलिक-क्तृसियन, प्लम्बर, टायल मेशन, कार्पेन्टर, स्टील फिक्चर सबहक कार्यक लेल आकर्षक सेलरीक व्यवस्था सहित उपलब्ध अवसर केर लाभ उठाउ। तुरन्त आवश्यकता रहबाक कारणे टेलिफोन मार्फत सेहो सम्पर्क कय सकैत छी – सुनील गुप्ता जी अपन नंबर सेहो उपलब्ध करौलनि अछि: सम्पर्क न. ०५९१०८१३७२ – सुनिल गुप्ता।


text:
पटना, मिथिला मिरर : भारत रत्न अटल बिहारी वाजपेयी जखन प्रधानमंत्री छलाह तखनि मिथिलाक लेल बहुत किछु केलाह। अटल बिहारी वाजपेयी दिसंबर 2003मे 23 सालसँ केंद्र लग अटकल मैथिली भाषाकेँ संविधानक अष्टम अनुसूचीमे शामिल क’ एकटा निस्सन उपहार मिथिलाकेँ देने छलाह। एतबे नहि अपन प्रधानमंत्री कार्यकालमे अटलजी निर्मली स्थित कोसी नदी पर रेलसेतुक शिलान्यास 2003मे सेहो कएने छलाह। मिथिलाक लेल देल गेल अपन वचन पर अटलजी अटल रहलाह। एहि लेल समस्त मिथिला अटलजीक सदिखन ऋणी रहत। अटलजीक द्वारा कएल गेल घोषणा अन्य सरकार जेना खोखला साबित नै भेल ताहि बातक खुशीसमस्त मिथिलावासीकेँ छनि। शायद एहि कारणसँ आइयो मिथिलाक गाम-घरमे अटलजी सतत याद कएल जाइत रहलाह अछि। आइ मैथिलि भाषा एतेक समृद्ध भ’ गेल अछि जे दोसरो प्रदेशक विद्यार्थी सभ जे मैथिली नै जनैत छलाह एहि भाषासँ यूपीएससी आ बीपीएससी सन प्रशासनिक परीक्षा पास करय लगलाह अछि। साल 1934मे आएल भूकंपक बाद मिथिला दू भागमे बँटि गेल छल। दरभंगा-मधुबनी अलग आ सहरसा-सुपौल अलग। अटलजी कोसी महासेतुक निर्माण करा क’ फेरसँ दू भागमे बँटि गेल मिथिलाकेँ एक क’ देलाह। ईस्ट-वेस्ट कॉरिडोरक अंतर्गत बनल फोरलेन सड़क आर्थिक समृद्धिक लेल नव-नव रस्ता सेहो खोलि देलक। एहि पुल निर्माणक सपना देखा कतेको राजनितिक दलक नेता सभ सत्ता तक पहुंचलाह मुदा एहि दिशामे कोशिशो नहि कएल गेल। 2003मे तत्कालीन प्रधानमंत्री अटल बिहारी वाजपेयी एहि महत्कांवाकांक्षी परियोजनाक नींव राखि मिथिलावासीकेँ सौगात देलाह। 418 करोड़ रुपैयासँ बनल एहि महासेतुक लंबाई 1.87 किलोमीटर अछि संगहि एनएच 57 पर बनल 7 किलोमीटर फोर लेन बाईपासक निर्माण करबा मिथिलाके समस्त भारतसँ जोड़बाक सफल प्रयास निश्चित रुपें मिथिलाक लेल वरदान सावित भ’ रहल अछि। बतादी जे बिहारक शोक नामसँ प्रसिद्ध कोशी नदी पर पुल बनेनाइ बड्ड मुस्किल छल, निर्माण कालमे जखन पुलक पाया बनाओल जाइत छल त ‘ ओ कोसीक तेज धारामे बहि जाइत छल।
Home समाचार राष्ट्रीय समाचार अटलजीक देन मिथिलाक लेल


text:
संस्कृतक ‘वाद’ अर्थात् अंग्रेजीक ‘इज्म’
मिथिलाक केन्द्रस्थली दरभंगा मे आगामी विधानसभा चुनाव लेल मिथिलावादी कइएक अभियन्ता आ विचारक मे एकटा नया जोश आ जागरण आयल देखल जा रहल छैक। एकटा छात्र विशेष संगठन मे मिथिलावाद केत तत्त्व आब आगामी विधानसभा चुनाव लड़बाक प्रेरणा देलकैक, तऽ दोसर दिश गोटेक राष्ट्रवादक पूजक-समर्थक सेहो मिथिलावाद केँ जड़ि आ मूल मानि आगामी राजनीति मे मिथिलावादक प्रयोग केँ विमर्शक विषय बना रहल देखाइत छथि। ई ‘वाद’ केर अर्थ बुझब एहेन समय आरो प्रासंगिक भऽ जाइत अछि।
मिथिला सन्दर्भित राजनीति सहित साहित्य आ समाज मे लागल गोटेक प्रमुख चेहरा ‘वाद’ पर पूर्व विचारकक विचार रखैत एकरा हितकर नहि मानि रहल सेहो देखा रहला अछि। एहि क्रम मे हमर दुइ अभिन्न मित्र आ विचारक राजेश झा एवं संजीव मिथिलाकिङ्कर केर विचार निरन्तर पढबाक लेल भेटि रहल अछि। एक दिश जतय राजेश जी मिथिलावाद केँ राष्ट्रवादक आत्मा कहि रहल देखाइत छथि, ओत्तहि संजीव जी दुनू वाद केर झंझटि सँ ऊपर जेबाक दिशा मे विचार राखि रहला अछि। दुनू गोटाक बात विचार पढला सँ हृदय मे निरपेक्ष विचारक केँ सेहो जिज्ञासा जागि रहल छन्हि।
वाद केर अर्थ –
ई एक प्रत्यय थिक जेकर प्रयोग जँ कोनो शब्द मे शामिल कयल जाय त ओकर अर्थ मे एक विशेष प्रकारक परिवर्तन कय ओकर व्याख्या केँ कोनो विशेष पक्ष मे वर्णित कय दैत छैक।
-साभार विकीपीडिया
न्यायदर्शन मे वाद, न्याय केर १६ पदार्थ मे सँ एक अछि – वाद
प्रमाण-प्रमेय-संशय-प्रयोजन-दृष्टान्त-सिद्धान्तावयव-तर्क-निर्णय-वाद-जल्प-वितण्डाहेत्वाभास-च्छल-जाति-निग्रहस्थानानाम्तत्त्वज्ञानात् निःश्रेयसाधिगमः ॥
एहि शब्द केँ बुझय लेल वाद विवाद प्रक्रिया केँ बुझय पड़त जाहि मे वादक अर्थ कोनो विषयक विशेषता, महत्व, उपयोग तथा लाभ आदि केँ बतायल जाइत अछि जे ओ विषय या वस्तु नीक, सही, उपयोगी व लाभदायक अछि।
Courtesy: Wikipedia
-ism is a suffix in many English words, originally derived from the Ancient Greek suffix -ισuός (-ismós), and reaching English through the Latin -ismus, and the French -isme. It means “taking side with” or “imitation of”, and is often used to describe philosophies, theories, religions, social movements, artistic movements and behaviors. The suffix “-ism” is neutral and therefore bears no connotations associated with any of the many ideologies it identifies; such determinations can only be informed by public opinion regarding specific ideologies.
मिथिलावाद केर जन्म
१९ जनवरी २०१४ केँ मिथिला राज्य निर्माण सेनाक राष्ट्रीय संगोष्ठी केर आयोजन समय सँ जनवरी २०१४ सँ हमरा जनतबे ई शब्द सोशल मीडिया मे लोकप्रियता हासिल केलक। ५ वर्ष बीति गेल। आब अनुकूल समय पर ई शब्द अपन गन्तव्यक दिशा मे जा रहल अछि। बधाई तथा शुभकामना!!
हरिः हरः!!


text:
संदेश
जनवरी 13, 2008 की पोस्ट दिखाई जा रही हैं
कहल जायत अछि जे जोड़ी स्वर्ग सं निर्धारित होईत अछि । शादी विवाह जनम जनम के रिश्ता के गठबंधन देबाक एकटा निमित मात्र अछि । कन्यादान के एक हजार अश्वमेघ यज्ञ के तुलना मे राखल गेल अछि । लेकिन मिथिला मे कन्यादान आई अभिशाप किया बनल अछि ? किया आई लड़की के पिता के ठाम ठाम पर अपमानित होबाई padait अछि । हमरा याद अछि मिथिला मे पहिल सवाल मूल और पेंज सं होइत छलैक बाद मे ई सवाल गाम और परिवार सं पूछल जायत छलैक । आई ई सवाल पैसा के लेल पूछल जायत छैक । एक तरह सं देखी त लड़की के महत्ता नही कल छालिक नही आई । किछु सो काल्ड मोडेर्ण परिवार के daba chhainha je kanyaadaan मे हुंकार प्राथमिकता लड़की के शिक्षा और ओकर गुण अछि । लेकिन हुनका सं पूछल जाय जे ई गुणवती अगर कुनो गरीब बाप के बेटी होई त हुनका कबूल होइतन । ई ढोंग आई मिथिला के हर क्लास मे मौजूद अछि । एक दू बरस सं घटकैती करबाक सौभाग्य आ दुर्भाग्य हमरा प्राप्त भेल अछि । हमर किछु chir परिचित लोक के ई भान छान्ही जे पत्रकार के बूते सब किछु संभव छैक या हुनकर पहुच सब ठाम छैन्ही । शहर मे गाम सं आयल युवक gaamak putuliya सं बेसी प्रभावित करैत छैक त अहिठामक कैम्पस । गाम


text:
मुंगेर। 23 नवम्बर। मुंगेर केँ एक व्यवसायी ए सिंह अप्पन चार्टेड प्लेन म' कैश 5.5 करोड़ टक्का केर संग नागालैंड के दीमापुर एयरपोर्ट पर गिरफ्तार भेला। कैल्ह मंगलवार के दुपहर जखन सिंह केँ चार्टेड प्लेन उग्रवाद प्रभावित नागालैंड केँ दीमापुर एयरपोर्ट पर पहुँचलन्हि तेँ सीआईएसएफ केर अधिकारि जांचक दौरान हुनका नगदी संग हिरासत म' लेलन्हि।
अपने क' बता दी कि देश भरी म' नोट बंदी के बादो सिंह लग सँ पुरनका नोट एतेक मात्रा म' जब्द कायल गेल अछि। केंद्रीय जांच एजेंसि आर सीआईएसफ केर अधिकारी हुनका सँ पूछताछ क' रहल अछि।
मुंगेर केँ व्यवसायी ए सिंह कैल्ह भोर हरियाणा केँ सिरसा सँ चार्टेड प्लेन द्वारा पैसा संग नागालैंड लेल चलल छलाह। सीआईएसफ केर अधिकारि क' ऐहिक सूचना भेटलन्हि कि सिंह लग भारी मात्रा म' पुरनका नोट छैन्ह। प्लान अनुसार सुरक्षा बल क' पहिने सँ अलर्ट क देल गेल छल। जहिना प्लेन दीमापुर म' लैंडिंग भेल, सुरक्षा बल हुनका घेर लेलन्हि। फेर, जांचक दौरान नगदी बरामद भेल। बताओल जे रहल अछि प्राप्त पैसा उग्रवादी संगठन मंगेना छल।